text:
Riba 6 di augustus den conferencia di prensa di Ministerio encarga cu Desaroyo Teritorial, Infrastructura y Medio Ambiente, Departamento di Naturalesa y Medio Ambiente a re-lansa nan website despues cu na 2012 a lans’e prome. E compania Able tech ta esun cu a percura pa esaki un biaha mas.
Conhuntamente cu e compania, DNM a dicidi pa un website completamente nobo y responsive p’asina por implementa technologianan mas nobo. Entre otro pa integra social media platforms manera Youtube video uploader, Facebook etc. E website ta traha cu un CMS-content management system cual ta facilita e personal di comunicacion di DNM pa por mantene e contenido di e website y haci update necesario den realtime. E personal di comunicacion a haya tambe un training extensivo pa esaki.
A traha e website cu e meta pa e ta facil pa nabega pa e usuarionan y tin un apariencia bunita cu potretnan di calidad halto. Tambe e website ta traha den tres idioma cu ta Papiamento, Ingles y Hulandes. Esun na Papiamento tin poco tardansa cu esaki como cu DNM kier pa profesionalnan repasa e idioma pa loke ta trata gramatica y formulacion di frasenan corecto. Esaki lo dura un poco mas.
DNM kier a menciona cu ta inclui tambe tur nos relatonan publica den medionan di prensa riba e website. Den e diferente menu nan riba e website por haya informacion manera leynan cu ta pertenece na topiconan cu DNM ta encarga cu ne. Tambe e plan di maneho di nos Naturalesa y Medio Ambiente di gobierno di Aruba por haya riba e website dnmaruba.org bou e di e menu Topics. E documento ta habri den un browser apart.
DNM kier a gradici tur organisacion y departamento pa nan colaboracion pa contenido y imagennan profesional pa nos website. Danki na gobierno di Aruba y ministerio ROIM pa brinda DNM e oportunidad pa re-launch y maneha nos propio website. Ministerio di ROIM y su personal di comunicacion semper atento pa coopera. BUVO pa revisa nos comunicadonan di prensa prome cu nan publicacion den e medionan di comunicacion.
E potretnan ariba website ta danki na colaboracion di Stimaruba, Jads Dive Center, Parke National Arikok, Aruba Birdlife Conservation, AHATA, ATA y fotografonan Michiel Overstegen, Ayrton Tromp y Armando Goedgedrag.


c: text/html

text:
Britney Spears y Sam Asghari a anuncia nan compromiso riba Instagram ayera despues di mas di cuater aña ta date. E cantante y actor cu ta encanta e deporte di fitness, a ser vincula romanticamente pa prome biaha despues di a conoce otro na e set di e video musical ‘Slumber Party’ di Spears na 2016. Spears, di 39 aña, y Asghari, di 27, a comparti e feliz noticia, y manager di Asghari, Brandon Cohen, a comparti un comunicado na People, cu e ta orguyoso pa celebra y confirma e compromiso, y cu Sam a haci e proposicion na cas di e cantante.
“E pareha a haci nan compromiso oficial awe y nan ta profundamente conmovi pa e apoyo, dedicacion y amor cu a keda expresa na nan”, Cohen a declara. El a agrega cu e renchi di Spears ta diseña pa e joyero Roman Malayev di New York. E rumornan cu Spears y Asghari a compromete a cuminsa circula na comienso di e luna aki, despues cu a sorprende Asghari momento e tabata buscando renchi na Cartier. Segun Page Six, e renchi di compromiso ta un diamante de cuatro karaat, cu tin graba e nomber di cariño cu Sam ta yama e cantante: Lioness.

robotstxt: allowed

filter: keep


text:
Ainda no tin niun kaso di e coronavírùs nobo na Kòrsou. Na aeropuerto Hato ta evaluá di unda e hendenan ku yega ta bini. Si durante nan biahe nan tabata na un di e paísnan kaminda tin transmishon ekstenso di e malesa kousá pa e coronavírùs nobo i nan ta bon di salú (kemen no tin síntoma), ta pone nan na altura di kiko mester hasi si nan desaroyá síntoma denter di 14 dia; e ora ey nan tin ku keda kas, tuma kontakto ku nan dòkter di kas of GGD na number 564-0101.
Dado kaso un hende yega for di un area di riesgo haltu i e tin síntoma di posibel infekshon di e vírùs ta apartá e persona aki inmediatamente i GGD ta hasi evaluashon di e posibel kaso. Den kaso ku tin sospecho grandi ku por trata di un hende infektá ku e e coronavírùs nobo, ta sigui e proseso di isolá e persona i hasi tèst pa wak si en berdat ta trata di e coronavírùs nobo.
Aktualmente nos ta den e fase di detektá un posibel kaso, si esaki presentá, i kontené esaki pa evitá ku e malesa por sigui plama lokalmente.


text:
protocol deporte
-
News
Protocol Federacion di Bowling
Federacionnan di bowling, ARBAS ta presenta e protocol specifico pa nan miembronanRead More »
-
News
Protocol Federacionnan di Ciclismo
Federacionnan di ciclismo, Aruba Wieler Bond ta presenta e protocol specifico pa nan miembronan Mountain BikeRead More »
-
News
Protocol Federacionnan di Aruba Aquatics Federation
Federacionnan di landamento, Aruba Aquatics Federation ta presenta e protocol specifico pa nan miembronan Stingray Swimming Team, ArubaRead More »
-
News
Protocol Federacion di Badminton, ARUBA Badminton Bond
Federacionnan di Badminton, ARUBA Badminton Bond ta presenta e protocol specifico pa nan miembronanRead More »
-
News
Protocol Federacion di Sailing, SYWA
Federacionnan di Sailing, SYWA ta presenta e protocol specifico pa nan miembronanRead More »
-
News
Protocol Federacion di Tennis
Federacionnan di Tennis, Aruba Lawn Tennis Bond ta presenta e protocol specifico pa nan miembronanRead More »
-
News
Protocol Sailing
COA, IBISA, FFD y DVG a bishita e deporte di sailing y haya splicacion di e deporte y con lo…Read More »
-
News
COA hunto cu DVG y IBISA Aruba a bishita Aruba Aquatics Federation
Dialuna atardi, Comite Olimpico Arubano hunto cu Directie Volksgezondheid y IBISA a haci un bishita di cortesia y tambe di…Read More »


text:
Gosa di un estadia seif na Boneiru
Bon Biní na Boneiru!
Te ainda Boneiru tabatin suèrtè ku nos no tabatin un brote grandi di COVID-19 ku a dura largu. Esaki ta pasobra nos a tuma medida. I pasobra nos a hasi difísil pa hende for di otro pais por bini Boneiru. Pa nos esaki tabata hopi importante. Boneiru ta un komunidat chikitu i kuido ta limitá. Awor ku fronteranan a habri atrobe, nos ta pidi bo kariñosamente i enfátikamente pa yuda nos tene e vírùs di corona bou di kontròl na Boneiru. Danki pa bo koperashon. Nos ta deseá bo un estadia plasentero i seif na nos dushi isla.
Promé ku bo bai biaha
Pa mas tardá 48 ora prom ku salida bo mester laga hasi un tèst di PCR, e resultado mester ta negativo. Si bo no por mustra un resultado negativo di tèst, ora bo yega nos isla bo tin ku bai 10 dia den karentena. Tambe 48 te 72 ora promé ku salida bo tin ku yena e deklarashon di salú di departamento di Salubridat Públiko na www.bonairepublichealth.org.
Tene kuenta ku si bo tèst negativo promé ku salida, esei no ta nifiká ku bo no por pega ku e vírùs di corona na nos isla.
Bo tin keho ku por indiká ku bo tin COVID-19, manera:
- Tosamentu
- Fèrkout di nanishi
- Kentura (38˚ òf mas)
- Sinti benout
- Bo no por hole i/òf sinti smak mas
- Doló di garganta
Keda paden i yama 0800 0800, tambe si e kehonan ta hopi leve.
Tene bo mes semper na e reglanan básiko:
Mantené minimalmente 1,5 meter di distansia
Evitá kaminda tin hopi hende
Nister i tosa den bo èlebog
Laba bo mannan regularmente
No mishi ku bo wowo, nanishi òf boka
Registrashon i chekeo di salú
Tene kuenta ku na sierto lugá ta pidi bo pa registrá i hasi un chekeo di salú.
Medidanan lokal
Wak riba www.bonairecrisis.com pa último informashon tokante e medidanan di COVID-19 na Boneiru. Protehá bo mes i otro hende!
Tene kuenta ku e echo ku ta bo mes tin ku paga e gastunan èkstra si durante bo estadia bo tin ku bai den karentena, si tin un lockdown òf si bo keda infektá ku e vírùs di corona.


text:
Último fecha di entrega di e kuenta anual Impuesto riba ganashi 2020 ta 30 di sèptèmber 2021. Debí na e sirkunstanshanan aktual, kousá pa e coronavírùs, ta imaginabel ku empresa i organisashon lo no logra hasi esaki promé ku e fecha aki.
P’esei lo duna posponementuoutomátikamente te ku 31 di desèmber 2021.
Empresa i organisashon no tin ku hasi nada pa esaki.
Nan no mester lubidá pa entregá e kuenta anual, firmá pa e direktor, atministradóòf apoderado, pa mas tardá dia 31 di desèmber. Asina lo preveníku Belastingdienst lo imponé un but.
Por dirigí pregunta nabalie@belastingdienst-cn.nl òf tel. 715-8585.


text:
Sekreto #5: E muher cu konfiansa…
Sekreto #5: E muher ku konfiansa den su mes no ta kompará su mes ku otro hende!
Si bo ta kompará bo mes konstantemente ku otro hende, e ora ey bo no ta un hende ku konfiansa den su mes.
Pa kon bon ku bo ta mustra i pa kuantu talento bo por tin, kon sabi òf eksitoso bo por ta, semper lo tin un hende ku ta mihó. I tardi òf tempran lo bo topa e persona ei.
E eskritor ta kere ku tin konfiansa den bo mes ta hasi lo mehor posibel di lokual bo ta. Bo no tin ku kompará bo mes ku otronan òf kompetí ku otro hende. Nos felisidat no ta bini di puntra e pregunta si nos ta mas mehor ku otro hende. Bo ta eksperensiá satisfakshon si bo a hasi bo bèst. Ta un kansansio pa semper bringa di ta number unu. Eigenlijk esaki ta imposibel.
Trahadónan di propaganda ke tenta hende pa hende kompetí ku otro. Ken ta bisti mas mehor, ken tin mas tantu kos i ken ta mas mehor den lokual nan ta hasi. Por ehèmpel: si bo kumpra e outo aki, bo ta number unu. Si bo kumpra e marka di paña aki, hende lo atmirabó. Kuminsá e diet nobo aki, ya asina bo ta baha di peso. E ora ei tur hende lo aseptá bo i mira bo. E mundu aki ta duna nos konstantemente e sentido ku nos mester ta otro hende i ku tin un produkto, un programa òf ku nos tin ku biba segun sierto normanan pa yega na esei.
Meskos ku hopi otro hende e eskritor a trata di ta manera su bisiña, su kasa, su amiga. Su bisiña ta hopi kreativo. Pero e eskritor apénas por a kose un boton na paña sin tin miedu ku e boton lo kai.. E la tuma lès pa siña kose, pero alabes e tabatin rabia riba kosementu.
E eskritor semper tabata bezig ku kompará su mes ku otro hende. E no a ripara ku e ta bezig ta ninga kon Dios a krea e. Despues di hopi aña di miseria e eskritor a realisá ku Dios no a hasi un eror. Dios a intenshonalmente krea nos diferente anto esei no ta nada malu. Dios ta laga nos mira su kreatividat. Den Salmo 139 ta siña nos ku Dios a forma nos den skochi di mama. Dios no a hasi un eror. Pues nos tin ku aseptá ku nos ta Dios su kreashon. E por yuda nos ta e úniko i un ser balioso ku e intenshon ku e a deseá.
Konfiansa den bo mes kiermen aseptá bo mes manera bo ta. Esei ta solamente posibel ora bo kere den e amor di Dios i e plan ku e tin pa bo bida. E eskritor ta kere ku bo ta insultá Dios si konstantemente bo ta kompará bo mes ku otro hende i ke ta manera otro hende. Tuma e desishon pa no kompará bo mes nunka ku otro hende. Apresiá otro hende i disfrutá di kon bo mes ta.
Naturalmente un hende por ta ehèmpel pa un otro. Pero nada mas ku esei. No envidia kosnan di otro hende. Dios no ke pa nos aktua asina. Nos ta wòrdu forma pa ta manera Hesus. Nos ta bai parse. Otro teksto den beibel(1 Kor 2:16) ta bisa ku nos mester konosé e pensamentu di Kristu. Nos por siña pensa, papia i aktua manera Kristu. Kristu no a kompará su mes nunka ku otro hende. Ela deseá semper di ta manera su tata a krea e. Ela biba pa hasi e boluntat di su tata.
E eskritor ke motivá bo pa ta felis ku ken bo ta. Esei no kiermen ku bo no por trata na mehora bo mes, pero si bo ta obsesivamente bezig di ta manera otro hende, lo bo wòrdu desapuntá kontinuamente.
Dios lo no yuda bo nunka di ta manera otro hende. Pensa ku ser “OTRO” ta juist bon. Selebrá e feit ku bo ta “UNIKO”. Ser kontentu ku lokual bo futuro por ta trese p’abo.. Dios tin plannan ku bo.
Esei bo por ta sigur di dje, pues kuminsá disfrutá di bo mes!!!


text:
davy bisslik
-
News
Coach Davy ta conta di Rosario
Davy Bisslik ta conta di su experiencia como Coach pa prome biaha den un Wega.#equipoaruba #rosario2019 Posted by Comite Olimpico…Read More »
-
News
Lucien cu record personal
Lucien Peterson ta baha su tempo cu mas di 10 minuut aki na Rosario Awe a toka turno na Lucien…Read More »
-
News
Lucien a cuminsa cu su preparacion
E atleta di Open Water, Lucien Peterson a hasi su prome practica awe na Rosario. Despues di a jega awe…Read More »
-
News
Davy ta conta di su experiencia di e Weganan Oimpico
Atleta Olimpico di Sidney 2000 y Atenas 2004, Davy Bisslik ta conta di su experencia como un landador cu a…Read More »


text:
Parlamentario Jennifer Arends-Reyes
Apesar di crisis mester atende cu cuido di producto Aruba
Segun sra Arends-Reyes diamars mainta a tuma luga e continuacion di reunion publico di Parlamento pa trata presupuesto di Controlaria general y di Parlamento pero na mes momento atende e proposicionan pa reduccion salarial di Parlamentarionan pero no a logra yega na un acuerdo pa por a clausura e reunion.
“Pais Aruba ta pasando den momentonan sumamente dificil caminda entre otro por menciona e sector di turismo, caminda por a tuma nota cu ainda tin hopi pregunta riba e situacion actual y kico ta bay pasa.
Tin varios hotel cu ta purbando di prepara nan planan pa di e forma aki den e periodo nan dilanti, pa mira con nan lo reactiva nan servicio bek den e sector turistico.
Fuera di esaki tambe por a tuma nota di diferente ploegnan di trabou a wordo manda cas dor di gobierno, principalmente esunan encarga cu limpiesa y mantencion di matanan, caminda esaki ta notabel tur caminda mirando con matanan tur caminda ta den mal estado pa falta di cuido y mantencion.
Den diferente parti e sector turistico caminda ta necesario pa mantene e nivel di producto riba e nivel mas halto posibel, por mira un decadencia dor di situacion cu a surgi y esaki ta di lamenta ya cu na momento cu wak e producto Aruba, no por permiti e aspecto aki cay atras loke lo crea ainda mas presion na momento di reactiva e industria turistico.
Ta sumamente necesario pa tene na consideracion cu apesar di e situacion actual, Aruba su economia lo keda depende di turismo y na cualkier momento cu bay over na reactiva esaki, e calidad di e producto mester ta den su miho forma posibel.
Ta sumamente necesario tambe pa brinda atencion na mantene e producto ‘op en top’ cu tambe lo facilita ora cu e momento yega pa trahadonan den e sector turistico regresa nan trabou.
Lo ta na su lugar pa gobierno realisa e importancia di e proceso aki di mantencion di nos producto turistico y mas pronto posibel habri caminda pa trabou di cuido y mantencion di e lugarnan turistico, incluyendo nos cayanan principal como prome paso den e proceso pa reactiva turismo di nos pais.
Hotelnan ta preparando caba pa ora cu e momento yega caminda lo presenta e protocol pa reactivacion di nos turismo y di e forma aki tur hende traha hunto pa lanta e pilar economico aki bek den e forma mas rapido cu envolvimento di tur grupo concerni,” Parlamentario Jennifer Arends Reyes a declara.


text:
Willemstad,– “Tur hende lo por tin un kuenta koriente, ta trahando riba e proseso di e lei, kaminda ta bai bira ku tur banko komersial tin ku habri un kuenta di banko pa tur siudadano”, asina Minister Kenneth Gijsbertha a duna di konosé.
E titular di finansa ta bisa ku e asuntu di ku no ta habri kuenta pa sierto hende lo pasa pa olvido i konsekuentemente riferonan tambe lo por haña nan kuenta. E ta bisa ku sigur mirando ku awendia tur hende ta swaip i no ta posibel pa swaip si bo no tin un kuenta, “pues si nos kier evitá ku hende tin sèn kèsh riba nan, tur hende lo mester tin un kuenta bankario”, na palabra minister di finansa señor Kenneth Gijsbertha.
Señor Gijsbertha ta splika ku esaki ta na benefisio di e banko tambe paso tur lokual bo hende i paga na premio, e diferensha ei ta solamente loke e rifero lo por depositá riba su kuenta. Lo bai tin un sistema di kontròl i transparente i pues bankonan por tin tur siguridat ku lo no por tin labamentu di plaka.
Señor Gijsbertha ta sigui bisa ku e outomatisashon aki riferonan por ta trankil i lo haña nan kuenta.
E ta bisa tambe ku Bankonan mes ta promoviendo pa bai mas tantu posibel ‘online’ i ademas tur siudadano tin derecho di tin un kuenta, pues pronto bankonan práktikamente lo ta obligá di habri un kenta di banko pa kliente, paso esaki ta un derecho di e siudadano.


text:
Domeinbeheer ta formalisá okupashon ilegal te kaminda lei i maneho ta pèrmití
Teniendo kuenta ku e aspekto sosial humano:
Domeinbeheer ta formalisá okupashon ilegal te kaminda lei i maneho ta pèrmití
Willemstad – Awe ta hasi nèt un aña ku Domeinbeheer a inisiá e proyekto “Tereno pa Tur, pero na òrdu sí”. Domeinbeheer por wak bèk riba un aña kargá ku akshon kontra di okupashon ilegal. Prinsipalmente mas komunikashon ku pueblo di Kòrsou tokante maneho di gobièrnu pa ku okupashon ilegal di tereno i e posibilidatnan ku tin pa formalisashon.
Na tur, Domeinbeheer a organisá 8 seshon di bario rònt Kòrsou den kuadro di e proyekto Tereno pa Tur ku e meta pa informá tokante okupashon ilegal di tereno di gobièrnu i e posibilidat ku maneho ta brinda pa formalisá e uso di tereno. A splika na tur persona ku a bishitá e seshonnan aki ku mester evaluá kada kaso individualmente, ya ku niun kaso no ta meskos. Den kuadro di esaki mester tene kuenta ku por ehèmpel e echo ku gobièrnu no ta formalisá okupashon ilegal di tereno di gobiernu ku a tuma lugá despues di 1 di òktober 2015.
Domeinbeheer a konstatá diferente petishon pa formalisashon di terenonan ku ta pará bashí sin ningun konstrukshon ariba. Ta bon pa pueblo di Kòrsou ta na altura ku Domeinbeheer por mira den sistema di satélite presis kiko tin riba e tereno i den kua temporada tabatin sierto kambionan, sea di limpiesa di e tereno òf ku a pone konteiner òf kualke otro opheto ariba. Domeinbeheer su maneho no ta pèrmití pa formalisá tereno ku ta okupá di forma ilegal sin konstrukshon ariba. Tampoko no ta hasi distinshon den formalisashon di terenonan bashí promé òf despues di 1 di òktober 2015. Den ningun di e kasonan menshoná aki formalisashon ta posibel.
Domeinbeheer kier pone énfasis riba e echo ku okupashon di tereno di gobièrnu sin pèrmit no ta algu legal, pero teniendo kuenta ku e aspektonan sosial humano gobièrnu ta formalisá te kaminda lei i maneho ta permití. Pa e motibu aki mes Domeinbeheer ta splika tur petishonario eksplísitamente ku no ta den tur kaso formalisashon ta posibel.
Konsekuensia di okupashon ilegal pa pueblo
Domeinbeheer ta konsiente ku tin un lista di espera largu pa tereno i ku hopi hende a opta pa warda hopi aña pa haña un tereno di un forma legal. Aktualmente ta trahando hopi duru pa baha e tempu di espera aki. Sinembargo, mester tene na kuenta ku e kantidat di okupashon ilegal tin su konsekuensianan pa pueblo. Tur e terenonan di gobièrnu ku ta okupá di forma ilegal ta tereno ku Domeinbeheer por a emití na e personanan ku hustamente ta riba lista di espera. Pues, ta bon pa pueblo ta konsiente ku okupashon di tereno di forma ilegal no ta perhudiká planifikashon di bario, infrastruktura, agrikultura lokal èts só, prinsipalmente e ta perhudiká tur e personanan ku ta wardando riba lista di espera tambe. Esaki riba su mes kaba ta un motibu bálido dikon Domeinbeheer no ta legalisá tereno bashí. Otro konsekuensianan negativo di okupashon ilegal ta ku ta krea peliger pa habitantenan di kas, ya komo ku ta traha e kasnan sin supervishon i pèrmit di gobièrnu, ta uza tereno di forma inefisiente, ta perhudiká entradanan di gobièrnu, ta stroba plannan di parselashon i ta afektá naturalesa i awanan territorial.
Pa evitá ku e situashon aktual ta sigui sali for di man, e departamentu di Okupashon Ilegal & Mantenshon di Òrdu a bin ta vigilá terenonan di gobièrnu di un forma mas aserka i a duna diferente atvertensia na personanan ku no ta respetá lei i maneho. A duna atvertensia dor di pone alrededor di 100 bòrchi di stòp rònt Kòrsou kaminda ku habitantenan tabata sea basha shushi, konstrui òf planta sin pèrmit riba tereno di gobièrnu. Mester bisa ku a risibí tremendo koperashon serka pueblo di Kòrsou via di notifikashonnan ku tabata drenta tokante akshonnan ilegal via di tantu e página di Facebook komo e liña di telefòn 0800-1919. Domeinbeheer ta sumamente agradesido pa e koperashon aki i ta pidi pueblo pa sigui mèldu pa por atendé ku kada kaso debidamente!
Proseso di formalisashon
Banda di duna informashon, un otro meta importante di e seshonnan ku tabatin den bario durante e último aña tabata pa brinda posibilidat pa personanan ku ta okupando tereno di forma ilegal registrá esaki boluntariamente komo un petishon pa formalisashon. Unabes ku Domeinbeheer risibí e petishon pa formalisashon ta inisiá e prosedura di evaluashon di e kaso. Un kòntrolùr lo tuma kontakto ku e petishonario pa bai wak e tereno i traha un rapòrt di e situashon. A base di e rapòrt lo evaluá internamente si por formalisá si òf nò. Den ambos kaso, Domeinbeheer lo tuma kontakto ku e petishonario pa informá tokante kontinuashon di su prosedura.
Domeinbeheer i e proyekto Tereno pa Tur ta habrí semper pa kontestá kualke pregunta i sigui duna pueblo di Kòrsou e informashon deseá. Pueblo di Kòrsou por yama libremente na e liña grátis 0800-1919 òf por manda un mensahe riba e página di Facebook Tereno pa Tur.


text:
–OranjestadTommy-Lee Halman ta un di e cantantenan cu lo ta riba e scenario di Cas di Cultura diasabra anochi, dia 16 di augustus. Carlos Bislip hunto cu coleganan musico ta organisa un Benefit concert pa yuda talentonan musical. Esaki sigur ta bira un anochi musical special.
Otro cantantenan cu ta canta e anochi aki ta Vale Croes, Placido Hazel y Rocco Flava. Musiconan ta Delbert Bernabela (Saxofonista), Franklin Granadillo (Trompet), Angelo Kock (Keyboard), Ivan Quandus (Baho), Lidrick Solognier (Drums y conga), Moises van de L’Isle (Percussion) y Carlos Bislip (Percussion y dirigente).
Tommy-Lee recientemente a bay den un rumbo nobo cu e banda musical ‘Buleria’. Hunto cu Rocco Flava (Roderick Franken) y Tyron de Freitas e ta forma e trio di cantante di ‘Buleria’. Musiconan ta entre otro Rodderick Booi (Drums/ Timbal), Joshue Kelly (Drums/Timbal), Anuar van der Linde (Conga), Rygel Emanuel (Piano), Raul Piar (Piano), Dwight Leoneta (Base y Director musical) Jovanny Romero (Trombone), Gilbert Hooyboer (Trompet), Edrick Maduro (Saxophone). E nomber di e banda nobo ‘Buleria’ segun Tommy-Lee, ta expresa bon energia, alegria, placer y bon movecion. “Un nomber hopi apto y nice pa e banda. Tur hende ta hinca bon energia den dje”, asina Tommy ta comenta. Burleria ta existi apenas un par di siman y tin 4 presentacion tras di lomba. E grupo di hende homber hoben, cada un cu su musical background, ta den proceso di conoce otro, practica cu otro y haya experencia trahando cu otro y ta desaroyando un estilo unico cu ta tipifica ‘Buleria’. Buleria ta trece diferente genero di musica di Salsa, Bachata te Pop.
Tommy-Lee a cuminsa canta den coro di misa y despues a haya e drive pa canta como leadsinger y asina el a drenta e prome competencia di canto ‘Sparkling tour’ un par di aña pasa. Aki el a haya un experencia unico pa canta dilanti un publico ‘live’ bastante grandi. Despues el a cuminsa canta cu Tsunami. El a canta 2 aña cu Tsunami y ta describi e periodo aki como uno caminda el a siña hopi. E ta sinti cu el a bay dilanti, tanto como cantante como individual. Aki el a conoce su mes mas miho y a crece den confiansa propio. Un experencia inolvidabel. Despues di 2 aña Tommy-Lee a desea di tuma un break pa un par di tempo pa experencia un poco mas libertad. Como cu cantamento ta un hobby pa Tommy e kier sinti su mes liber pa explora otro oportunidad.
Les di canto el a haya cerca e docente y conocido soprano, sra. Tica Giel na Scol di musica Rufo Wever y tambe cerca sra. Olarte. Esaki Tommy-Lee ta considera hopi importante, siña bon tecnica ta hopi importante sino por daña e bos. “Pa e motibo aki ta bon pa semper sigui cu les of un otro tipo di guia professional. Asina por mehora tecnica di canto” segun Tommy-Lee.
Un Benefit concert pa yuda mucha cu talento musical ta necesario? “Si, segun mi pa tur disciplina di arte, no solamente pa musica, mester un estimulo, un push pa tene bibo y encurasha practica. Ta parce cu antes tabatin mas interes pa practica arte, musica. Parce mi cu awendia tin mas distraccion y esaki por afecta e disciplina. Ta bon pa pone poco mas atencion na esaki.”
Tommy-Lee a habri un fanpage riba Facebook pa tene contacto cu su publico y fans. Y ta experencia e feedback cu e ta haya for di publico como ‘inspiring + humbling’. “Un artista kier move hende di paden y bo ta keda hopi contento ora cu publico ta comenta cu e manera cu mi a interpreta e cancion a toca nan. Un cancion por tin un mensahe hopi impactante manera por ehempel ora cu mi ta scucha Adele canta. Ora cu e ta canta mi ta sinti kico el a pasa aden y con el a sinti. Mi ta haya esey hopi impresionante ora cu un cantante ta transmiti esaki den su canto. E no ta facil. ‘Don’t you remember’ di Adele ta un cantica cu ta pone mi ‘biba’ su experencia di un relacion amoroso cu a yega su fin.” Cantantenan famoso cu ta un inspiracion pa Tommy-Lee ta John Legend, Usher, Micheal Jackson, Boyz II Men y D’Angelo.
Con largo bo tin cu tren pa domina un cancion? “Mas of menos dos pa tres dia. Actualmente mi ta practica un cancion di John Legend (un di mi idolonan) pa e Benefit concert anto pa esaki un pianista y un musico cu ta toca violin lo bay acompaña mi.”
E concierto ta cuminsa 8or di anochi na Cas di Cultura. Como antesala tin un ‘Meet the artist’ caminda por combersa cu tur e musiconan y cantantenan y disfruta di un brindis. Portanan ta habri for di 7or. Carchinan pa e Benefit concert ta solamente 35 florin. Fondonan cu ta genera cu benta di tickets pa entrada y ticket di rifa lo wordo entrega na Fundacion Donny Lacle. E fundacion aki sa otorga beca na studiantenan di musica y e fondonan genera e anochi aki lo wordo administra door di fundacion aki. Un y tur ta bon bini.


text:
DR. NURIS LAMPE: E CRISIS FINANCIERO TA REKERI UN PLAN CONCRETO Y INTEGRAL PA HENTER SALUBRIDAD
Un gran parti di e problemanan financiero cu Aruba ta pasando aden ta e gastonan astronomico di AZV. Den su cuenta anual di 2020 AZV a indica un aumento di e percentahe di gasto di 7.8% pa 11.6% di nos GDP. CAft ta premira, si no interveni, cu e percentahe lo por aumenta te cu 18% di nos GDP. Un gasto enorme. Hasta Merca cu ta e pais cu ta inverti mas den salubridad no ta yega e percentahe aki. Pa colmo e gastonan aki ta solamente pa e parti curativo. E no ta inclui e sector di prevencion y otro instancianan of institucionan cu tin di haber den e sistema di salud.
E problema financiero cu Aruba ta hinca aden por trece un colapso total di e cuido medico si no interveni di un forma responsabel. E crisis di salud durante e pandemia di Covid, a pone e gobierno actual pidi ayudo financiero na Hulanda. Esaki na su turno a bisa cu si Aruba kier e ayudo Aruba mester cuminsa baha gasto y reforma e aparato gubernamental. Di AZV a exigi un reduccion pa aña 2021 di 60 miyon florin. Un di e forma pa AZV cumpli ta door di reduci e salario di e docternan y eliminacion di un grupo di remedi, e asina yama “positieve lijst’. CAFT a constata cu e medidanan cu a tuma ta baha e gasto di AZV cu solamente 41 million pa fin di 2021 y cu lo mester corta mas pa por yega e 60 million. Mirando cu AZV ya caba ta den un deficit, esaki lo crea un crisis sin precedente cu lo cay atrobe riba e homber chikito, riba e enfermo y riba e calidad di cuido.
Un di e medidanan cu Hulanda lo bay tuma ta cu specialistanan mester drenta den servicio di hospital cu un salario fiho. Esaki logicamente lo haci e acceso na e especialista bira mas difícil aun y ta atrapa na final di cuenta tur derecho di e patient. E lista di espera lo bira hopi mas largo. E carga ta bay ta mas riba e dokternan di cas di cual ya nan a corta nan entrada. E medidanan aki lo por causa cu dokternan di cas y di specialistanan lo bandona nos isla loke nifica un aumento toch di gasto.
E reduccion di 60 million di AZV su presupuesto lo nifica un abandono y negligencia total di e sector di prevencion primario y secundario. Ta hustamente e sectornan aki ta evita complicacionan cerca un pacient y ta reduci e gastonan di cuido y di tratamento. UPP ta di opinion cu mester atende cu reformacion den salubridad di un forma structural y integral prome. Atencion pa e gasto curativo no por perhudica inversion di e parti preventivo. Prevencion ta baha e gasto di curacion sigur sigur.
E situacion ta serio y ta exigi tur atencion. Hopi ta papia pero ningun hende kier mishi cu e situacion di AZV. Nos di UPP no tin miedo pa haci e cambionan necesario den esaki. Tin hopi plan bunita cualnan no ta realístico. Nos tin e plan realistico cu nos lo enfoca riba dje cuminsando cu un plan a corto plazo y uno a largo plazo. Esaki lo trece su fruto cu’ne y ta garantiza e cuido medico en general.


text:
Nos selekshon a sali rumbo pa Canada pa asina enfrentá Canada den un partido di fogeo, djamars 13 di yüni 7:30pm den stadion Saputo aya na Canada! Despues nos selekshon lo topa selekshon di Nicaragua djasabra, 17 di yüni 8’or di anochi den Stadion Antoine Maduro!
Nos selekshon a sali rumbo pa Canada pa asina enfrentá Canada den un partido di fogeo, djamars 13 di yüni 7:30pm den stadion Saputo aya na Canada!
Despues nos selekshon lo topa selekshon di Nicaragua djasabra, 17 di yüni 8’or di anochi den Stadion Antoine Maduro!
Despues di 3 dia di trainingnan intensivo den KNVB Sport Complex na Zeist, awe djadumingu 11 di yüni, nos selekshon nashonal a sali rumbo pa Canada pa enfrentá e selekshon di Canada den un wega di fogeo komo preparashon pa e 2 evento grandi nan ku nos selekshon tin na kaminda. Nos kuerpo tékniko i e sobra hungadónan di nos selekshon residensiá na Kòrsou tambe a sali den oranan di mainta rumbo pa Canada pa huntu ku e grupo ku a sali di Hulanda sigui ku e preparashon nan pa e wega di fogeo kontra Canada. E partido aki lo tuma lugá djamars 13 yüni próksimo den e stadion Saputo na Montréal, Canada pa 7:30pm ora di Canada. E siguiente dia, 14 di yüni, nos selekshon lo bin Kòrsou pa sigui ku e training nan pa e wega di fogeo kontra Nicaragua.
E partido kontra Nicaragua lo tuma lugá djasabra 17 yüni 8’or di anochi den Stadion Antoine Maduro (SUBT).
Karchinan pa e partido aki lo ta optenibel na FFK bou di ora di ofisina, Botika Mampuritu, Beep Beep i pòmp di gasolin Santa Maria.
Dia di wega karchinan lo ta optenibel na e lokèt nan di Stadion Antoine Maduro.
E partido ta kuminsá 8’or di anochi pero portanan ta habri for di 5’or di atardi, yega trempan pa evitá e trafiko!
E preisnan pa e diferente sekshonnan ta lo siguiente:
• Sekshon A; Tribuna pariba di tribuna di honor ta Fl.50,-
• Sekshon B; Tribuna patras di golnan na lado di Maripampoen ta Fl.25,-
• Sekshon C; Tribuna patras di golnan na lado di Willemstad òf Tribuna pabou di tribuna di
honor ta Fl.25,-
• Den e sekshon B i C (tribuna patras di golnan) mucha te ku 12 aña i 60+ ta paga Fl.15,-
Tambe nos tin e famoso shalnan atrobe ku diseño nobo i adaptá spesial pa nos klima. E shalnan aki ta optenibel na FFK bou di ora di ofisina i ta kosta solamente fl. 25,-
Un yamada ta bai na hinter e pueblo di Kòrsou pa bin na bòshi, bin disfrutá di un tremendo partido! Sali ku bo bandera di Kòrsou, bo t-shirt, bo shal, bin apoyá i sostené nos hungadónan komo e number 12!
Nos ta topa djasabra 17 di yüni, 8:00 PM den Stadion Antoine Maduro!


text:
KRALENDIJK – Dòkter Marian Luinstra-Passchier di e departamentu di salubridat públiko a splika resientemente kon kos ta bai ora ku un hende mester bai den karentena.
“Parse ku no ta tur hende sa kon esei ta bai. Karentena ta un periodo ku un hende ku ta salú ta isolá su mes despues ku e tabatin kontakto intensivo ku un hende ku a pega ku e vírùs. Ke men si un hende tabata na un distansia di ménos ku un meter i mei di un persona ku a pega ku e vírùs di corona, e persona ei mester keda kas. Mayoria biaha ta trata hende ku ta biba den mesun kas ku e persona ku a pega ku e vírùs, ke men hende grandi i mucha. Pa evitá ku e persona ei ta pega otro hende ku COVID-19 sin ku e sa ku e tin e malesa, e persona akí mester keda kas te ora ku durante dieskuater dia e no tabatin kontakto mas ku un hende ku tabatin COVID-19.
KON LARGU MESTER KEDA DEN KARENTENA
Na momentu ku e departamentu di salubridat públiko yama un hende pa bisa ku e mester bai den karentena, nos ta wak kon largu e mester keda den karentena. Tin biaha esei ta pa par di dia, komo ku ta trata un kontakto di kasi dieskuater dia pasá. Den algun kaso mester keda mas ku dieskuater dia den karentena. Esei por ta por ehèmpel si e hende ainda tin kontakto ku un persona ku tin COVID-19, komo ku nan ta biba den mesun kas. Nos ta purba evitá esaki, pero esei no ta logra tur ora. Ke men en prinsipio karentena ta dura pues dieskuater dia, pero tin biaha e por ta mas òf ménos dia. Nos ta wak esei masha presis serka tur hende, pa nos tur por keda seif, i pa nos no tin nodi di laga hende keda kas sin ku ta na nodi.
TÈST
Si durante karentena tin keho ku ta surgi, e persona por laga nan tèst e meskos ku tur hende. Ke men ku tèstmentu ta algu ku ta para lòs di karentena, sinembargo por tèst un hende tambe siendo ku e ta den karentena. Si bo ta den karentena i bo ta laga nan tèst bo, i e resultado ta negativo, bo mester keda kas tambe sobrá di e tempu di karentena. Resumiendo por nota ku e kantidat resultado di tèst positivo a baha siman pasá, esaki no opstante ku ayera tabatin hopi kaso nobo di hende ku a pega ku e vírùs. Esaki ta un señal positivo, pero nos no a yega ainda. Manera kos ta pinta nos ta kere ku e coronavírùs ta keda un tempu mas serka serka nos. Ta solamente si tur hende ku tin keho laga tèst nan mes, nos por haña un bista kla di e forma ku brote di e vírùs ta desaroyá na Boneiru. Sigui tene bo mes na reglanan di higiena i regla kon bo mester komportá bo mes. I si bo mester bai den karentena, tene bo mes na e reglanan di esei pa protehé bo mes i otro hende. Ta solamente huntu nos ta logra kombatí corona”, dòkter Marian Luinstra-Passchier a bisa.


text: Diaranzon 9 di Mei na Sandra’s Garden a tuma luga e ‘tiramento di lot’ pa determina e schedule di e etapa inicial di Play-off cu lo cuminsa Diabierna 18 di Mei venidero. E ekiponan clasifica a wordo otorga un number pa via di tiramento di lot. Britannia a haya number 1, Estrella number 2, Nacional number 3 y Dakota number 4. Eynan e number a wordo aplica den un “schema” di e weganan cu ya a wordo compone di ante mano caba. E Play-off lo consisti di un systema “round robin” unda tur e cuater ekiponan lo enfrenta otro dos biaha, e dos ekiponan cu mas puntahe na clausura di e ciclo ey lo bay hunga e ‘Final’ cuminsando dia 27 di Juni venidero. Den e cuadrangular “round robin” nr 1 Britannia y nr 2 Estrella lo hunga e prome wega Diabierna 18 Mei pa 8pm na CDGT, sigui pa e di dos wega cu lo ta entre nr 3 Nacional y nr 4 Dakota riba Diasabra 19 di Mei pa 8pm tambe na CDGT.


text:
Matematica
Matematica den e programa multilingual
E material di “Conta cu mi” ta hopi amplio y ta consisti di tur manual, buki di alumno, schrift di tarea y material pa por diferencia den klas. Esey kiermen cu alumnonan cu domina e stof por sigui amplia loke nan sa caba y alumnonan cu mester practica un tiki mas ta haya espacio pa haci esaki.
Desde klas 5 e alumnonan lo sigui cu e liña di matematica, haciendo uzo di e mesun material, pero na Hulandes y den e contexto di Hulanda. Aunke cu esaki lo ta algo nobo pa nan, nan lo por haci bon uzo di e base solido cu nan a ricibi cu e mesun metodo aki, pero na Papiamento y den nan propio contexto.
Scroll To Top


text:
Kralendijk – Siman pasá djaluna 16 di ougùstùs, diputado Hennyson Thielman tabatin un enkuentro fruktífero ku e Bonaire Cruise Tourism Association (BCTA). Intenshon di e enkuentro tabata pa kompartí diferente punto importante ku otro pa mehorashon di e sektor.
Resientemente gobièrnu di Boneiru a komuniká e vishon pa sektor di turismo krusero ku a keda dileñá den e plan di rekuperashon di turismo. E plan ta asentuá kambionan pa mehorashon di nos maneho di turismo krusero i pa atraé bishitante na un forma mas stratégiko. En konekshon ku esaki diputado Hennyson Thielman na diferente okashon a sinta ku BCTA ku tin un meta komun; bienestar di e sektor. Huntu a papia tokante diferente punto ku por reforsá pa traha riba mehorashon i stabilidat di e sektor.
Algun resultado di e ekuentronan ta entre otro pa inisiá ku un grupo di trabou pa por yega na stabilidat duradero pa e kompanianan di taksi i tur ku ta trahando direktamente i indirektamente ku e industria krusero. Tambe lo sigui dialogá ku BCTA riba kon por yuda intermediá huntu ku ofisina di haf i TCB pa bini ku liñanan krusero mas atraktivo i mihó pa Boneiru.
Huntu lo intermediá i interkambiá di pensamentu ku TCB i ofisina di haf pa loke ta trata tur informashon di desaroyo pa Boneiru. BCTA a pone su mes disponibel pa yuda ku diferente plan manera por ehèmpel un plan di ehekushon pa yuda empresarionan lokal hasi negoshi den sektor krusero, maneho di akuerdo di data i formanan mas efektivo pa uza e kanal aki pa tuma desishon, plan di akshon pa aglomerashon i maneho di e área krusero.
Diputado Thielman ta kontentu di por a sinta na mesa ku BCTA pa asina komprondé di aserka kon por traha huntu pa logra resultadonan konkreto pa e industria. Lo sigui reuní den forma kontinuo pa asina sigurá ku ta atendé ku e prekupashonnan ku tin i bini ku akshonnan ku ta enfoká riba un maneho efisiente di e industria krusero.


text:
Universidad di Aruba a organisa di 26 pa 29 di maart 2019 e prome Conferencia Internacional di Estadonan Insular chikito y Juridicion Sub-Nacional di e islanan, den colaboracion cu Centro di Excelencia pa Desaroyo Sostenibel di Estadonan Insular Chikito y Independiente y e catedra di Estudionan di Islanan Chikito y Sostenibelidad di UNESCO, cu ta comparti entre ‘University of Prince Edward Island’ (UPEI) di Canada y Universidad di Malta.
E tema di e conferencia tabata ‘Island States and Island Territories: Sharing Stories of Island Life, Governance and Global Engagement’. E conferencia a apela na academico-, desaroyado- di maneho, representante- di ‘NGO’s’, studiantenan y publico en general, cu a pone contacto y a intercambia conocemento riba Desaroyo Sostenibel na e islanan.
Un total di 100 participante a atende e conferencia. Varios region geografico tabata representa, incluyendo Caribe, Pacifico y Africa, Oceano Indio, Mediteraneo y Lama Sur di China (AIMS), Australia y Atlantico Norte.
Tabata tin 18 presentado local cu participacion multi-disciplinario na e conferencia, incluyendo presentadonan di tres facultad di Universidad di Aruba: Facultad di Contabilidad, Finansas y Mercadeo (FEF), Facultad di Arte y Sciencia (FAS) y e Facultad di Hospitalidad y Maneho di Turismo (FHTMS). E conferencia a duna 6 Beca Internacional di Biahe pa Studiante y 20 studiante local di Universidad di Aruba a participa na e sesionnan como parti di nan curiculo.
E participantenan internacional a disfruta di un Bon Bini Arubiano cu un cena di conferencia na Old Cunucu House y un excursion pa e districto di San Nicolas y nan a bishita tambe Museo Industrial pa cera conoci cu historia di Isla Aruba.
Adicionalmente nos ta hopi orguyoso cu nos tabata tin dos Hefe di Gobierno como orador principal tratando integridad y gobernacionan y resistencia di isla; tanto distinguida Señora Evelyne C. Wever Croes, prome minister di Aruba y minister di Asuntonan General, Integridad, Energia, Innovacion y Organisacion Gubernamental como distinguida Señora Leona Romeo Marlin, prome minister di St. Maarten y minister di Asuntonan general, a honra nos cu nan vision.’
Comunidad a disfruta di un presentacion publico gratis duna door di Dr. Godfrey Baldacchino cu a wordo organisa durante e conferencia dia 28 di maart 2019, durante cua Universidad tabata honra cu presencia di Gobernador di Aruba.
E comite internacional di planificacion di e conferencia tabata presidi pa e co-presidente di UNESCO, Dr. Jim Randall (UPEI). Co-anfritrionnan local tabata Deboraha Alexander di ‘Centre for Lifelong Learning na Universidad di Aruba, Glenn Thodé, Rector di Universidad di Aruba , Patrick Arens, ‘Business Director’ di Universidad di Aruba y Arno Boersma y Francielle Laclé di COE. Den e comite di planificacion tabata envolvi studiantenan di varios institucion academico incluyendo Universidad di West Indies, Vrije Universiteit Amsterdam, University of Malta, Leiden University y University of West of England.
Jim Randall a remarca cu esaki tabata un oportunidad excelente pa demostra e capacidad intelectual y hospitalario di Universidad di Aruba y e isla en general. ‘Varios delegado internacional pa di prome biaha a bisa mi cu esaki lo no ta e ultimo biaha cu nan ta planea pa bishita Aruba.’
E comite di Planificacion ta gradicido pa e contribucion di e sponsornan pa e evento aki. Nan ta Ministerio Hulandes di Asuntonan Interior y di Reino, Guardian Group Aruba, Fatum, University of West England, Aruba Tourism Authority y Think To Do Institute, Smit & Dorlas Coffee y Aruba Aloe.
Pa mas informacion, tuma contacto cu [email protected]


text:
WILLEMSTAD — Manera ya ta konosí nos selekshon nashonal, kende ta e ekipo kampion di e Scotiabank Caribbean Cup 2017, lo mester enfrentá e selekshon di Bolivia durante 2 wega amistoso ku lo tuma lugá den Stadion Ergilio Hato pa 8’or di anochi.
Trabou nan ta kanando den ful swing pa Stadion Ergilio Hato ta kla pa e partidonan aki por tuma lugá. Tur esaki nan komo preparashon pa algun kompromisonan importante ku nos tin e aña aki manera e Nation League (ántes Caribbean Cup) ku lo tuma lugá na sèptèmber próksimo. Otro siman lo tin e sorteo pa e kampionato aki pa asina nos sa den kua pul nos lo ta i kua ta e ekiponan ku nos lo mester bai enfrentá.
E siguiente hungadónan a keda selekshoná pa forma parti di e pre-selekshon ku lo partisipá na e partidonan amistoso aki:
- Eloy Room
- Shanon ‘Cheese’Carmelia
- Elson ‘Sontje’ Hooi
- Leandro Bacuna
- Gino van Kessel
- Michaël Maria
- Rhu-Endly ‘Cuco’ Martina
- Rangelo Janga
- Ayrton Statie
- Gevaro Nepomuceno
- Darryl Lachman
- Gillian Justiana
- Jarchinio Antonia
- Irvinly van Eijma
- Shermaine Martina
- Shermar Martina
- Quinten Martinus
- Quentin Jakoba
- Guyon Fernandez
- Juriën Gaari
- Randal Winklaar
- Christopher Isenia
- Jimbertson Vapor
- Rowendy Sumter
- Jarzinho Pieter
- Brandley Kuwas
- Suenthly Alberto
- Charlison Benschop
- Nigel Robertha
- Jeremy de Nooijer
- Jurich Carolina
- Giovanni Troupee
Karchinan pa e 2 partidonan aki lo ta optenibel pronto entre otro na FFK bou di ora di ofisina, Botika Mampuritu, Beep Beep i pòmp di gasolin Santa Maria.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- pa ámbos partido i Fl.150,- pa un partido (inkluso konsumo);
- Bou di tribunanan kubrí ta Fl.50,- pa ámbos partido i Fl.30,- pa un partido
- Tribunanan no kubrí ta Fl.30,- pa ámbos partido i Fl.20,- pa un partido
Nos a risibí un kolekshon nobo di suèter di nos selekshon nashonal ku ta Nike original na balor di Fl.75,- i nos a sobra e famoso shalnan di nos selekshon na balor di Fl.25,-.
Ámbos optenibel na FFK bou di ora di ofisina.
Pasa buska di bo pa asina bo bin sostené i apoya nos hungadónan.
Reservá djasabra dia 23 i djaluna 26 di mart pa bo ta den stadion Ergilio Hato komo e number 12 sosteniendo nos selekshon nashonal, e kampion nan di e Scotiabank Caribbean Cup 2017.


text:
WILLEMSTAD — Despues ku awaseru a empedi e weganan di djabierne i djasabra pa sigi, pero ajera djadumingu si den un dushi weer e kampionato hubenil a kontinua ku 4 partido.
Resultadonan djadumingu 25 febr:
Den e prome 2 partidonan e ekipo di Pichingolo Nissan ta gana fasil di Souax Gil’sport (2) ku skornan di 17 pa 2 i 22 pa 5. Picher ganador di e prome wega a resulta Ashanty Alaxandre i miho na bate e mes a bai di 2-2. Den di dos wega Arjenette Bernardus a gana. Miho bate Anais Piar di 2-2. Pa Souax Daisheline Daal komo miho bate di 2-1.
Despues Souax Gilsport (1) tambe ta gana 2 partido di e ekipo di Starosa Angels Vanddis(2) ku skornan di 8 pa 1 i 8 pa 2. Picher ganador di e prome wega a resulta Kiara Domacasse i miho bate Genesis Scharbaai i Dianthe Gibbes di 2-1. Pa Starosa Angels Vanddis(2) miho bate a resulta Lidiane Chirino i Quinlin Curiel di 3-1.
Den di dos partido Kiara Domacasse a bolbe gana i miho na bate a resulta Rianthe Winklaar di 2-2.


text:
“ Señor ta mi wardador, mi n’ tin falta di nada;
Den cunucu di yerba berde, E ta pone mi sosega.
E ta hibami na awa trankil, pa mi bolbe haña forsa.”
Salmo 23:1,2,3
Cu inmenso dolor na nos curazon nos ta anuncia fayecemento di nos tata, welo y bisa welo
Sr. Antonio Rosario Franken
*18 mei 1930
†18 sept. 2021
Na nomber di su:
Compañera di bida: Myrian Yolanda Gamboa Chacon
Yiunan: Elvis Dijkhoff
Mildred Franken
Evelyn y Richard Thomas-Franken
†Siegfried Franken
Stima mescos cu ta su yiunan: Mashi Werleman
Nietanan: Sharitza y Glenrick Ridderstap
Melitza y Batleman-Quandt
Bisa nietonan: Jayvian Quandt
Zayke Quandt
†Jaylee Quandt
Mama di su yiunan: †Luisita B. Ras y yiunan Haime Dijkhoff y
Glenda Tromp y famia
John Dijkhoff y famia
Vivian Dijkhoff y famia
Rumannan: †Alejandrina y †Ramon Tromp-Werleman y famia
†Tony y †Johana Werleman Wolf y famia
†Frans y †Maria Geerman y famia
†Alejandro Franken
†Alicia y Inocencio Schoënherr-Franken y famia
Bibi y †Coco Croes-Franken y famia
Rumannan Spiritual Testigo di Jehova y full congregacion di Papilon y Cumana
Primo y primanan, sobrina y sobrinonan, bisiñanan, amigo y amiganan
Famia: Franken, Werleman, Dijkhoff, Geerman, Schoënherr, Croes,
Akto di entiero ta tuma lugar Diahuebs 23 di September den seno familiar na Zumbo 9. Despues di despedida lo hiba e curpa di Antonio sosega den santana central Sabana Basora
Nos ta lamenta cu despues di entiero nos no por ricibi bishita di condolencia na cas.


text:
Discurso virtual di Prome Minister Evelyn Wever-Croes na COPPAL 2021:
‘ARUBA, CU CARA DI HENDE MUHE’
Diahuebs atardi, Prome Minister Evelyn Wever- Croes tabatatin e honor di participa na e forum di COPPPAL 2021, “America con rostro de mujer” na unda durante su discurso a enfatisa e historia di ‘Aruba cu cara di hende muhe’.
Prome Minister a introduci su discurso contando cu su omoBetico Croes (dfm), tabata un miembro fundador di COPPPAL y na momento di su morto, e ruman homber Rudy Croes tumaover y a bira e vicepresidente. Prome Minister a menciona tambe cu ta e mesun omo aki, Betico Croes, a funda e partido político Movimiento Electoral di Pueblo (MEP) cu awe e como ser femenino ta lidera cu orguyo. Pa e motibonan aki, e relacion entre COPPPAL y Aruba ta uno hopi estrecho y duradero.
Na 2017 Partido MEP a logra drenta gobierno dunando asina su persona e oportunidad di ta e prome ser femenino cu a logra e puesto di Prome Minister na Aruba. Prome Minister Evelyn Wever-Croes a menciona cu durante e temporada aki e mester a demostra cu hende muhe tambe por lidera un pais habriendoasina e caminda pa mas ser femenino drenta politica y por yega na posicionnan di liderazgo.
Durante su trayectoria como Prome Minister di Aruba, e corant Americano “The New York Times” a publica un articulo titula “Aruba where women lead” señalando tur e cargonan di liderazgo cu ta ser ocupa pa ser femenino na Aruba.
Na 2020, Aruba igual cu henter mundo a ser confronta cu e pandemia sin precedente COVID-19, y ta Dios so sa pakico e la scoge Gabinete Wever-Croes pa lidera Aruba durante e crisis aki. Prome Minister a splica cu Aruba su economia a ser afecta grandemente pa cu e pandemia aki mirando cu e pilar economico di Aruba ta turismo. E medidanan manera e ceramento di frontera y restrincion di biahe a resulta den un porcentahe halto di desempleo. Hunto cu e directora di Aruba Tourism Authority cu tambe ta un ser femenino, a traha un plan di recuperacion turistico. Pero aki ta unda cu a mira e importancia pa busca diversificacion economico.
Premier Wever-Croes a splica cu Gabinete Wever-Croes a identifica 6 sector economico cu ta: turismo y su diversificacion, economia di conocemento, agricultura, logistica, economia circular, y industria creativo. E propositodi Gabinete Wever-Croes tabata pa comberti e finanzas gubernamental den finansas sostenibel y responsabel y esakitambe a wordo haci bou di Minister di Finansas y Economia Xiomara Maduro cu tambe ta un ser femenino.
Durante e pandemia e prioridad di Gobierno tabata pa evita retiro masal y preveni hamber y pobresa y pa cu esaki a brinda apoyo financiero na empresanan y na tur esnan cu a perde nantrabou. Tambe a provee alimentacion pa medio di Rode Kruis. E esfuerso mas grandi ta e vacuna contra e coronavirus y Gobierno ta spera di tin 85% di e poblacion vacuna cu e prome vacuna pa mei 2021 y cu di dos vacuna pa Juni 2021.
Aruba ta spera di recupera e aña aki y duna e bishitantenan un luga sigur pa biaha. Gobierno ta monitoriando e situacionactual y lo reforsa medidanan necesario.
Loke ta un precupacion segun Prome Minister ta e posicion di e ser femenino despues di e pandemia aki ya cu nan ta esnanmas afecta. Hopi hende muhe como mama mester a laga nantrabou pa cuida di nan yiu cu no por a bay scol y ta sufriendo mas di violencia domestico door di e stress di e pandemia. Tur pais incluyendo Aruba mester pone mas atencion na e hendemuhe den nan plan di recuperacion.
Aruba a desaroya un plan di recuperacion cu yama “ Reposicionando e rumbo di nos pais” y ta desaroyando un proyecto pa fortifica e ser femenino hunto cu e seccion di muhenan di Nacionnan Uni.
Por ultimo, Prome Minister a invita tur ser femenino cu ta den posicion di liderazgo pa uni na e compromiso awe mas cununca pa fortifica e posicion di e hende muhe den tur pais. Prome Minister ta convenci cu e hende muhenan den liderazgo ta bay ta e catalizador den e reforma y innovacionnan na Aruba y cu nan lo determina e éxito di Aruba su recuperacioneconomico.
Prome Minister a gradici COPPPAL y en especial su amiga Sofia Carvajal pa e amistad y sosten.


text:
ORANJESTAD – Fundacion Lisette Gomes a entrega un manifiesto ayera na Ministerio Publico, pidiendo pa Fiscalnan exigi castigonan mas halto den casonan di abuso sexual di mucha.
Na prome instante e intencion di Lisette Gomes, presidente di e fundacion, tabata pa entrega e documento den man di Procurador General. Sinembargo el a wordo ricibi pa vocero di Ministerio Publico, Ann Angela, cu segun Gomes a lage sa cu ainda no sa si lo bay tuma contacto bek cu su persona pa un reunion of cu lo dune respuesta via un carta.
Declaracion di Lisette Gomes despues di entrega di manifiesto
Gomes ta bisa cu su accion no ta keda te akinan y cu minister di Husticia Arthur Dowers tambe lo ricibi e carta aki. Tambe lo bay entrega un otro manifiesto serca Corte na fin di maart. E intencion di Gomes ta pa keda bati na porta di tur instancia concerni pa asina yega na castigonan mas halto contra abusadornan sexual di mucha.
Desconfiansa
Den e manifiesto ta indica entre otro cu den comunidad ta reinando un desconfiansa pa cu Ministerio Publico den casonan di abuso sexual di menornan. Castigonan lo ta den averahe di entre un pa dos aña y esaki segun e fundacion ta mucho abou. Fuera di esaki, segun Gomes, gobierno lo a priminti aña pasa cu instancianan cu ta duna ayudo na victimanan di abuso sexual lo haya mas subsidio y cu lo bin cu un ‘kinderombudsman’. Esaki sinembargo no a pasa te dia di awe.


text:
E wega entre SV Caiquetio y SV Dakota den siman 16 aki ta un chens pa Dakota subi bek na promer luga riba tabla, apesar cu por ta temporario, wardando resultadonan di Estrella y Nacional den nan weganan pendiente di e jornada 16. Caiquetio ta casi sigur den e play-off di promocion-degradacion ta biniendo di un contundente victoria riba Riverplate den siman 15, ta hungando pa honor pero tambe pa preparacion pa logra keda den division di honor pa e siguiente temporada.Dakota ta cuminsa e wega di biaha den atake di hopi velocidad, Caiquetio su strategia ta di sinta warda defende bon y hasta ocasionalmente press Dakota un poco mas ariba, tratando di desekilibra nan wega, ocasionalmente ataka tambe. Tin biaha dominio di bala y hasta control di wega no ta sificiente pa gana un wega. Dakota tabatin tur esey, toch e gol no a yega pa basta largo, y ora un gol no ta yega tin biaha sin pasenshi frustracion sa drenta sin cu bo kier. Caiquetio su tactica tabata “spot on”, Dakota cu bala y iniciativa pero sin yegada di calidad, ni peligroso. Mester remarka cu e Dakota actual no ta mesun Dakota di e prome mita di e temporada actual, nos sa cu e ekipo tabata solido na cuminsamento di temporada, nan tabata score hopi mas gol te cu e punto ey y solido den prome lugar, nan golnan a somenta, e average di gol pa wega ta awor 1.42 vs 2.40 den e prome round di temporada, un caida significante. E perdida di Jesus Peñate a hasi tal impacto? paso toch Peñate no tabata score hopi gol, pero nos por deduci si cu Peñate lo tabata crea hopi mas yegada y chens pa su oncena, esey falta awo actualmente pa e Dakoteronan y pa nan aspiracion pa gana un campeonato. Halftime a bay aden sin gol, un tremendo logro te na e punto ey pa Caiquetio y mas frustracion pa e ‘geel cu pretonan’.
E di dos tempo a cuminsa sorpresivamente cu Caiquetio den atake y peligroso tambe pa colmo, un ekipo mentalmente renoba y dicidi pa competi cuerpo a cuerpo cu cualke ekipo. Asina a cuminsa un ‘toma y dame’ entre e dos contrincantenan, Caiquetio a defende hopi bon y tin biaha hasta a bay den atake si nan a mira e chens. Un Dakota cada biaha mas nervioso y sin precision husto pa via di e tactica di Caiquetio. Dakota a hasi algun cambio tambe en busca di solucion, despues por a wak si cu Dakota a cuminsa organisa nan mes mihor cu mihor pasenan for di minuut 65 n’ey. Cu miho yegadanan e chens nan di Dakota a mehora, pero, di gol nada ainda. Toch tabatin un milager chikito ainda pa Dakota, un penalty na minuut 73, sin duda algun bon cobra pa e referee ne momento ey. Ricky Hodge a tira e penalty y pase na banda di e portero di Caiquetio pa e gol di bentaha. E wega a sigui na mesun ritmo pa un paar di minuut mas, Caiquetio purbando di empata e wega tambe, un bon prestacion di e ekipo di Paradera. E ultimo 10 pa 15 minuut di e contienda aki si nos por bisa cu cos a bay hopi for di man riba veld cu accion nan anti-futbol, e hungado nan a perde disciplina, tabatin hugadanan duidelijk di carchi, ta parce cu algun hungado, especialmente di Dakota, tabata busca intencionalmente pa haya carchi, momentonan scur y dudoso cu ta perhudica nos futbol, referee cu a trata di hasi lo miho posibel pero toch a perde control di e wega y autoridad riba veld, pero tambe mester awo revisa e reglanan di disciplina y procedimiento di con ta trata cu acumulacion di caarchinan. Apesar cu a anuncia 5 minuut di tempo extra despues di e 90 minuut reglamentario, a hunga solamente 2 di eseynan, dus, wega a caba prome cu tempo tambe pa colmo, disgustando e ekipo di Caiquetio y su fanaticadan, paso, nan tabata ainda cu chens pa empata e wega, “Quo Vadis” futbol Arubano??
Resultado final Dakota 1 Caiquetio 0. Ricky Hodge ta nos ‘man of the match’. Dakota asina ta temporariamente na prome luga cu 35 punto, Caiquetio cu 8 punto oficialmente ta evita degradacion automatico y ta bay hunga play-off di promocion-degradacion na final di temporada.


text:
Entrada hudisial ku detenshon.
KOMUNIKADO DI PRENSA 321 / 2019
14 ougústús 2019
Entrada hudisial ku detenshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku un investigashon relashoná ku un kaso di atrako ku a tuma lugá 9 di yüni
2019 na Trupiaalweg, polis a tene entrada hudisial.
Djárason 14 di ougústús 2019, alrededor di 07.15 or di mainta, personal di Tim di Atrako
konhuntamente ku Tim di Aresto a tene entrada hudisial den un kas na Sto. Domingoweg.
Durante di investigashon na e kas ariba menshoná polis a detené e hòmber G.R.K.N., nasé
na Kòrsou di 36 aña di edat, komo sospechoso di e kaso di atrako ariba menshoná. Den e
kas polis a haña i konfiská artikulonan ku ta di importansia pe investigashon.
Tambe polis a hasi investigashon den un apartamento riba mesun tereno na Sto.
Domingoweg i a haña i konfiská droga. Relashoná ku esaki a detené e hòmber J.G.S.N., nasé
na Kòrsou di 44 aña di edat, pa violashon di lei di opio.
A presentá ámbos sospechoso dilanti un Fiskal Ouksiliar ku a ordená nan enkarselamentu
pendiente di mas investigashon.


text:
Diaranson Minister di Salud Publico sr. Dangui Oduber a reuni cu directie hunto cu management team di DVG. Den e reunion aki a amplia y elabora riba e maneho cu mester wordo hiba den e gobernacion 2021-2025.
Durante e combersacion aki minister Oduber a comparti e vision cu e kier mira den Salud Publico. A splica DVG riba e maneho cu ta wordo hiba riba mehoracion di e calidad di cuido, mehoracion di servicio y baha e tempo di espere na e specialistanan. Lo bay percura pa busca mas specialista y lo bay inverti y ehecuta e programa nacional di prevencion, tambe lo bay enfoka riba hiba un bida mas saludabel. Den esaki ya caba Gobierno a anuncia cu lo bay bin cu un clinica pa combati obesidad. Esaki ta pa yuda e personanan obeso dor di ofrece nan guia por medio di un trayecto pa asina percura pa nan por mehora nan salud y hiba un bida mas saludabel cu e meta pa preveni complicashonnan di Salud pa motibo di obesidad.
Minister Oduber a trece dilanti den e reunion cu DVG lo mester bira un conseho di administracion caminda ta determina e maneho di salud publico na Aruba. Lo mester enfoka hopi riba prevencion di salud. Tambe minister Oduber a combersa riba e hecho cu lo mester reenforsa departamentonan di Salud Publico y DBZ. E pandemia a pone tur hende tur hende realisa con importante salud publico ta pa cuido medico na Aruba pesey e mandatario ta enfatisa riba e importancia pa inverti den prevencion y reenforsa den e departamento di salud publico.
A ser papia tambe riba e parti inovacion den salud publico hacienda uzo di tecnologia pa mehora e servicio cu e departamento di salud publico ta duna na pueblo di Aruba. Minister Oduber su deseo ta pa durante e period di gobernacion aki ta pa automatisa e sistema di peticion di restaurant pa haci e proceso uno mas eficiente y rapido. Ta pa bay haci uzo di inovacion pa asina syncronisa e departamentonan di DVG, Brandweer y KPA pa di e forma aki por duna un mihor servicio na nos comunidad.
Tambe e mandatario a palabra cu lo bay tin consulta regular entre Ministerio di Salud Publico, Inspectie volksgezondheid Aruba (IVA) y DVG pa asina tur Partido ta riba e mesun liña di pensamento na tur momento.
Finalmente Minister Dangui Oduber ta haya cu e reunion tabata uno fructifero caminda cu DVG a compronde e mensahe di minister Oduber y a compromete nan mes pa ehecuta e maneho y vision di Ministerio di Salud Publico.


text:
“Señor ta mi wardador, mi’n tin falta di nada
Den cunucu di yerba berde e ta ponemi sosega.
E ta hibami na awa trankil,
Pa mi bolbe haña forsa”.
Salmo: 23
A fallece cristianamente:
Sra. Adelberta Tromp-Tromp
*16 oktober 1931
†6 oktober 2021
viuda di †Seferino Tromp.
Na nomber di su yiunan;
Seferino A. (Juni) Tromp, casa Eta Tromp-Croes y famia
Roland I. Tromp, casa Marlen Tromp y famia
Maria R. Kock-Tromp, casa Laurenso kock y famia
Alexander F. Tromp
Su nietonan y nieta;
Derwin C. Tromp, casa Joanne Donati y famia
Laudric D. Kock
Alderick A. Kock
Alexander M. Tromp, casa Laura Lentino y famia
Shade K. Kock
Miguel A.S. Tromp
Dylan Tromp
Mescos cu jui y mama di su nietonan Alexander y Miguel, Jovita C. de Andrade.
Ta invita na acto di entierro;
Su rumannan;
†Maximo Tromp, casa †Tina Ruiz, juinan y famia
Lucas Tromp, casa Emerita Tromp-Thiel, juinan y famia
†Teresita Tromp
Matheo S. Tromp, casa Teresita (Chita) Tromp-Ruiz, juinan y famia
Filomena Tromp, juinan y famia
Marianita Giel-Tromp, casa Juancito Giel, juinan y famia
Su primonan y primanan di bandi su mama †Maria M. Tromp-Figaroa y †Dominico P. Tromp
Su swa y cunjanan:
†Antonia Leest-Tromp, casa +Pablo Leest, juinan y famia
†Viola Figaroa-Tromp, casa +Nai Figaroa, juinan y famia
†Thomas Tromp, casa +Juanita Tromp, juinan y famia
†imon Tromp, casa +Anna Tromp-Jacobs, jui y famia
Johanna Paesch-Tromp, casa +Leandro Paesch, juinan y famia
†Victor Tromp, casa Deta Tromp-Jacobs, juinan y famia
Su Ihanan, compernan.
Demas familiaresnan, conocirnan y amistadesnan di faam;
Tromp, Figaroa, Semeleer, Croes, Duarte, Giel, Heide, Gomez, Harms, Maduro, Jacobs, Kock, Lentino, Cabral de Andrade, Calorina, Brown, De Mey, Wolf, Ruiz, Kelly, Gomes, Donata, Leest, Ridderstaat, Winterdaal, Irausquin, Ramos, Yearwood, Vrolijk, Paesch, Boekhoudt.
Ta invita pa e acto di entiero cu lo tuma lugar diaranson 13 di october 2021 na misa Santa Anna di 9’or pa 11’or di mainta, despues saliendo pa Santana catolico na Noord
Ta pidi disculpa si por akaso a keda sin nombra un of otro familiaresnan, conocirnan.
Despues di entiero nos no por ricibi bishita di condolencia na cas.


text:
Archivo Nacional Aruba
Archivo Nacional Aruba (ANA) ta e departamento di Gobierno cu ta encarga pa warda, cuida y proteha e archivo di Gobierno cu tin un balor historico pa Aruba. Banda di e archivo di Gobierno, ANA tin tambe un coleccion di archivo di instancia- y of persona(nan) particular.
Den e coleccion di archivo na Archivo Nacional Aruba tin material original y autentico warda. E material ta documento, mapa, potret y material audio-visual cu hunto ta forma e ‘memoria nacional y herencia cultural’ di nos pais.
ANA
“Bo centro di documentacion y informacion”
“Bo coneccion cu nos historia”


text:
E aña aki un biaha mas pa di 9 aña consecutivo Aruba lo bai disfruta di un bunita proyecto cual ta e projecto di Kids & Teens Christmas Song Festival.
E meta di e Song Festival ta pa nos no laga nos cancionnan di Pasco na Papiamento conoci como cancionnan di Pasco Classico bay perdi y tambe dunando oportunidad pa cancionnan di Pasco nobo riba mercado por medio di propio composicion.
E rekisito pa participa na Kids & Teens Song Festival ta cu e cancion mester ta di Pasco y na Papiamento. Di e forma aki ta aporta y contribui tambe na dushi Papiamento.
Lo tin 3 categoria: Categoria di 4 pa 7 aña; Categoria di 8 pa 11 aña; y Categoria di 12 pa 17 aña.
Pa compaña e participantenan lo tin un biaha mas e mesun All Star Band pa 9 aña consecutivo bao encargo di Sr. Danny Koolman, un tremendo banda cu tin amor pa mucha y tin pasenshi pa guia cada un di e participantenan.
E All Star Band ta consisti di e siguiente musiconan:
Danny Koolman; Diego Henriquez; Julius Martines; Jeff Gomez; Otmar Manuela; Muki Greaux y Randy Koolman
Coristanan:
Nicole Martines – de Kort; Lou-Ann de Kort; Sharline Hernandis..
Participacion ta completamente gratis. Tur participante cada un ta haya 4 training cu banda y e banda ta completamente en bibo. Inscripcion a habri y tin luga ainda den categoría 8 pa 11 aña y 12 pa 17 aña.
Por tuma contacto cu Tante Juli na Cel: 592-6185 pa mas informacion y pa inscribi e participante.
Kids & Teens Christmas Song Festival lo tuma luga diadomingo 07 di November 2021 cuminsando pa 2:00 PM den Cas di Cultura.


text:
Barranquilla2018News
Bowling ta sigi na Cali
Dio di Roos y Halabi a cuminsa cu nan competencia
Awe mainta a start e weganan di Doubles di Bowling na Cali. E atletanan Yannick Roos hunto cu Elias Halabi a cuminsa aki cu e prome weganan. Na final di 6 round Yannick y Elias a termina na di 14 lugar cu un total di 2268.
Den oranan di atardi lo sigi cu Jonathan Bremo hunto cu Valentino Jacobs. Tur pin ta conta awor pa asina wak cual di e paisnan lo jega na e round di 16 pa asina por participa den e masters round cu lo tuma lugar dia 2 di Augustus.


text:
NewsRosario2019
Di dos partido pa Mali cu Shekeva
Colombia ta gana Aruba den 2 set
Di 2 partido pa e equipo di beach volleyball femenino
Den e di 2 partido Aruba a enfrenta e equipo fuerte di Colombia1. E equipo di Colombia a start fuerte den e partido. E atletanan di Aruba a lucha fuerte pero a cay venci den e prome set cu score du 21-6
Den e di dos set Colombia1 a keda fuerte y a sigi hunga bon. E duo di Mali y Shekeva a keda cortico den e di dos set tambe y asina ta perde e partido cu score di 21-7
Mester bisa si cu e nicel ta hopi halto akinan na Rosario.
MaƱan eMali cu Shekeva tin nan ultimo wega contra di team di Colombia2


text:
Pronostico di tempo ta indica cu diadomingo anochi, shelo lo ta parcialmente nubla y generalmente seco.
Dialuna, shelo lo ta parcialmente nubla cu chens pa localmente un awasero breve.
Temperatura maximo 32 grado Celsius y temperatura minimo 27 grado Celsius.
Solo lo baha awe nochi 06:14 pm y lo sali mañan mainta 06:33 am.
Biento:
For di direccion oost- noordoost y modera; forsa 3 te 4 (12 te 30 km/ora, 7 te 16 nudo).
Situacion general di tempo:
Den proximo 24 ora no ta spera mucho cambio den e situacion actual di tempo.
Sinembargo, temporalmente nubianan por desaroya for di cual por cay un awasero riba isla di Aruba.
Condicion di lama:
Olanan di lama lo ta for di direccion noordoost cu haltura di 3 te 4 pia.
Temperatura di superficie di lama 29 grado Celsius.
Fenomenonan special: ningun
Tempo tropical: ningun
Registracion di temperatura (Celsius) y awasero (mm) den ultimo 24 ora:
Airport max 33 / min 28 / 0.0
Hadicurari max 32 / min 28 / 0.0
Pronostico di tempo pa comienso di siman:
Parcialmente nubla cu chens pa localmente algun awasero;
Biento lo ta for di oost te oost- noordoost y lo ta modera;
Temperatura max/ min lo ta: 33/27


text:
ORANJESTAD – Esnan pro un Sint Eustatius outónomo ayera nochi a selebrá un viktoria marga. E resultado preliminar ta mustra ku, ku 747 voto mayoria a skohe pa mas outonomia, pero e referèndem no ta bálido pasobra ta 45 porshento so a vota. Un mínimo di 60 porshento tabata e eksigensha.
374 voto tabata pro status quo, pa keda un munisipio ekstraordinario di Hulanda. Segun esnan pro status quo e hendenan ku no a bin vota ta na nan banda. “Si nan ker a kambia e situashon nan lo a bini”, Marietza Patrick ta bisa. Sinku voto a bai pa e opshon independiente i dieskuater voto a bai pa integrashon.
E státùs estatal por lo pronto lo no kambia pero esaki no ke men ku esnan pro status quo ta selebrando un fiesta. “A gasta muchu plaka na e referèndem purá aki, plaka ku mihó por a usa pa otro kos”, Patrick ta bisa.
Karchi di vota
Gershon Lopes di Pro Statia no ta pèrdè kurashi. “Esaki ta un mensahe kla pa stasianonan ku nos no ta kontentu ku e situashon aktual. E partidonan polítiko mester tuma e informashon aki i hasi algu kuné.” Hopi hende pro outonomia ta reklamá ku e distribushon di e karchinan di vota no a sosodé korektamente. A entregá hopi karchi na adrès robes òf nan a keda den ofisina di senso, ku a keda habri mas largu espesialmente ayera tardi. “Sigur 60 hende ku ker a vota no tabata por pasobra nan no tabatin karchi”, Lopes ta bisa.
Gezaghebber Gerard Berkel ta bisa ku na tur elekshon sa tin problema ku karchi di vota. “Ta e hendenan mes mester paga tinu i si un siman delantá bo no tin bo karchi di vota, bo mester tuma akshon. Nò riba e dia mes.”
Mensahe
Berkel no ta mira e referèndem komo inbalido. “No tabata un referèndem obligatorio sino un mensahe di pueblo. E echo ku e mayoria di voto a bai pa outonomia ta un mensahe pero tambe e echo ku hopi hende no a bai vota. Huntu nos na Statia mester mira ta kiko esaki ke men pa e isla.”
Outor Leoni Leidel Schenk


text:
WILLEMSTAD – Ta drùk durante e debate ekonómiko anual den e aula di University of Curaçao. Interesadonan di tur edat i formashon a bini huntu pa tende kiko kua partido ke bai hasi, sperando di por hasi un bon eskoho di voto asina pa 30 di sèptèmber.
Pa Ryan di 41 aña di edat e asuntu ta kla kaba: e ta ‘hel’, manera e mes ta bisa. “Ya pa hopi aña i nunka mi a arepentí. PAR sa kiko e ta hasi, ami no ta komprondé kon tin hende ta wòri mes ku otro partido”, e ta bisa hariendo.
Ryan no ta e úniko ku, en realidat, no ta duda. Aimee, di 22 aña di edat, tambe ta sigur ku su voto. E aña akí e ta pará tras di prinsipalmente e númber 3 riba e lista: Eugene Ruggenaath. “Ta poko hende tin di ken nos por bisa ku realmente nan a logra algu den e último añanan: tin krisis i nos polítikonan tin tiki espasio. Tòg mi ta hopi satisfecho ku Eugene: el a hasi bon kos, ta íntegro i sa kiko e ta hasi. E partiso akí ta para pa integridat.”
Íntegro
Integridat ta e palabra klave, PAR mes ta bisa. Pa loke ta esaki, nan ta riba un liña ku nan simpatisantenan. Dilaidy (39) no a vota pa PAR biaha pasá, pero e ta skohe pa e seguridat di gobernashon íntegro. “Klaro ku bo no por ta di akuerdo semper ku un partido: tur hende ke kosnan otro tambe den su bida i p’ esei mi ker a purba algu distinto un biaha. Mi no ta hasi esaki mas, pasobra kada partido ta parse di ta riba yenamentu di nan mes saku.”
“Tempu ku PAR tabata na mando, kos tabata bai bon ku Kòrsou”, Dilaidy ta kontinuá bisando. “Hamas kos tabata un drama manera awor.”
Outor Elisa Koek


text:
ORANJESTAD – “Un mucha ku no tin su mayornan, ku no tin yudansa, sa ku e mester buska esaki. I mi a buska, mi a pidi yudansa”, Jeffrey ta kontestá riba pregunta di wes. Esaki ke sa di dje kon e ta haña ku e instanshanan a faya pa yud’é bon. “Esei ta e sistema, ta e sistema t’asina”, e ta kontestá.
E arubano hóben ta dilanti wes atrobe, apénas 4 luna despues ku el a sali for di prizòn. E bia aki ta pa un delito serio: el a tira un konosí den esaki su kamber di drumi. Loke ta hasi e kaso eksepshonal, Ret Karibense a reportá anteriormente kaba:
Kiko ta sosodé ku un hoben manera Jeffrey
Aruba no tin un instansha di PIJ, un institushon spesial pa hóben. Den prizòn KIA tin un departamento pa hóben pero ei no tin yudansa òf guia pa hóben manera Jeffrey. Ku tur konsekuensha.
Jeffrey (20) ta reakshoná emoshoná si wes ke papia kuné tokante ántes. E no ke tampoko pa e personal di prizòn tend’é i nan mester sali for di e kamber un ratu. Su abogado ta pidi wes pa no drenta den tur detaye di e abusu anterior. E ta pará deskribí den tur e rapòrtnan di e kaso den korte anterior na 2018 i ‘ta un bèrgwensa p’e pa ripití tur kos atrobe, segun e abogado.
Fiskal ta rekonosé ku Jeffrey ta un ‘kaso eksepshonal’. Den kuminsamentu di su relato ainda e ta sin miserikòrdia: Jeffrey mester bai será 8 aña. Pero poko poko e ta sigui e preguntanan di wes na e sospechoso i e defensa di e abogado pa apliká kastigu hubenil. Pa asina ainda por pone Jeffrey den un instituto hubenil spesial (PIJ) ounke entretantu e tin 20 aña i bon mirá e ta muchu bieu kaba.
E abogado mes tambe ta haña ku loke aktualmente e ta trata di haña pa su kliente ta remarkabel: e ta trata di konvensé wes i fiskal pa espesialmente duna su kliente un kastigu di PIJ. Miéntras no tin prueba direkto: no tin testigu di e tiramentu i polis a lubidá di tèst Jeffrey su mannan pa wak si el a tira. Hustisia tin algun testigu indirekto i Jeffrey mes ta keda ninga.
Speransa riba un ‘reset’
Pero tòg e abogado ke evitá ku atrobe Jeffrey no ta haña yudansa pa motibu di e diskushon di añanan largu, no na Aruba so, sino den henter Reino tokante e falta di sèn ku ta pone ku no ta ehekutá sierto kastigu hubenil manera PIJ na e islanan. Ku e kastigunan aki kriminal hubenil ta haña yudansa spesífiko pa asina evitá ku nan ta kai bèk. Awor e abogado ta spera ‘un reset’ di e 2 aña i mei ku Jeffrey komo menor di edat a sinta den un prizòn arubano den pasado pero sin e yudansa ku e tabatin derechi riba dje.
Aktualmente tin kuater hóben den prizòn, e trahadó sosial djei ta bisa, ku bon mira mester ta den un institushon hubenil. E sirkunstanshanan ei ademas di mes ta ‘inhumano’ kaba, lesa mas.
Sharina Henriquez di Ret Karibense splikando e sirkunstanshanan den prizòn na De Nieuws BV riba NPO Radio 1
E abogado di Jeffrey ademas ta boga pa un sorto di garantia di wes, esta ku esaki lo pone un deadline pa e ehekushon di e kastigu PIJ pa su kliente. Pasobra e ora ei e bia aki ainda Jeffrey por bai wes (sivil) pa serka gobièrnu arubano eksihí su kastigu, asta ku un suma ku obligashon di paga.”Pasobra sino bo ta kòrta su kaminda komo siudadano tambe pa e por haña su derechonan”, segun e abogado.
Nunka no tabatin bùdjèt
For di e kaso den korte a sali atrobe ku e argumento ku e ministernan di hustisia arubano ta keda duna – esnan aktual tambe – ta ku no tin sèn pa pues ehekutá kastigu hubenil manera PIJ, a tres’é bou di atenshon ya for di e proposishon di lei. E Konseho di Konsulta e tempu ei a kritiká ku gobièrnu no a agregá un bista di e gastunan pa introdukshon di e derecho penal hubenil. Despues parlamento a aseptá e lei 8 aña pasá sin hasi algu ku e krítika. Ke men, ku no tabatin sèn, esei tabata kla for di kuminsamentu, e abogado ta bisa. “Poder legislativo a faya kompletamente pasobra nunka nan no a suministrá un bùdjèt.”
Si wes lo bai apliká e derecho penal hubenil atrobe serka Jeffrey i si e lo haña un chèns atrobe riba yudansa, esei wes lo laga sa otro siman. “Ta kla ku e ta desapuntá. Ta esei tambe e ke men ku, esei ta e sistema”, segun e wes ku hopi komprenshon.


text:
Diabierna awo pueblo Arubano lo bay urnanan electoral pa deposita nan voto pa e partido y persona cu nan ta desea pa representa Aruba den Parlamento pa e proximo 4 añanan. E aña aki Aruba tin un partido nobo cu ta E Forsa Nobo cu ta bay traha pa hiba henter comunidad di Aruba dilanti. Depositando bo voto di confiansa den partido Pueblo Orguyoso y Respeta (POR) dia 22 di september, ta garantisabo cu nos lo traha na progreso y bienestar di cada ciudadano.
Desde cu a lanta partido POR, a bisa cu lo bay haci tur cos diferente como partido. POR E Forsa Nobo a percura pa hiba informacion di e contenido di nos Plan di Accion y despues e Plan di Gobernacion ‘Vision 17 – 21’den tur bario rond di Aruba. Un Vision cu no ta promesanan bashi, sino plannan realisabel traha door di pueblo pa pueblo. A base di e informacion aki tambe, POR a forma un lista di 29 candidato cu ta capaz y cla pa atende cu e retonan cu comunidad a indica como prioridad.
Ta gradici comunidad pa e acceptacion di partido POR, cu existencia di apenas 8 luna a ocasiona un revolucion akinan na Aruba. “POR ta conta cu 29 lider capacita cla pa traha pa cada ciudadano riba e pida baranca aki conoce un adelanto real y pa nos futuro generacionnan pa por tin un futuro sigura.”


text:
(ADVERTORIAL)
ORANJESTAD - Ta parce cu despues di mas cu un aña di scarsedad di pelicula y cu medidanan cu tabata stroba miramento di pelicula riba pantaya grandi den teatro y cine, awo ta asina leu cu lo cuminsa estrena peliculanan nobo atrobe. E industria di pelicula a sufri hopi den e pandemia pero no a keda man crusa. A probecha pa sigui produci y awor cu e pandemia ta pasando, e peliculanan lo sali un tras di otro, pa abastece e demanda grandi di publico pa por disfruta di bon pelicula, sinta den comodidad di un cine of teatro espacioso. Un di e promenan pa lansa awe caba na Merca y na Aruba ta "Cry Macho" du e legendario Clint Eastwood. Y The Movies Aruba cu gusto ta presenta e pelicula aki na henter e pueblo di Aruba, cu opcion pa mir'e na San Nicolas, na Playa of den e districto di Noord.
"Cry Macho" ta un película di drama Mericano di aña 2021 dirigi y produci pa Clint Eastwood. Adapta pa Nick Schenk, e ta basa riba e novela di aña 1975 di e mesun nomber N. Richard Nash. E pelicula ta bay riba un strea di rodeo (Eastwood) cu ta contrata pa trece un hoben (Eduardo Minett) cu ta na México pa su tata (Dwight Yoakam) cu ta na Merca. E intentonan pa adapta e novela a tuma basta tempo y den e proceso a negocia cu varios actor pa tuma e rol di e protagonista principal. Asina por menciona cu na aña 2011, a eligi Arnold Schwarzenegger pa e película, pero finalmente a cancela e proyecto. Na aña 2020 a anuncia cu Clint Eastwood mes lo dirigi, produci y actua den e pelicula hunto cu productornan Albert S. Ruddy, Tim Moore y Jessica Meier. A produci e pelicyula na New Mexico, memey di pleno pandemia.
E compania Warner Bros Pictures ta lansa Cry Macho den cine na Merca desde awe 17 di september 2021. Ta hopi aña cu no a mira un pelicula nobo asina di Clint Eastwood, cu obviamente no a perde su mimica di actuacion.
E strea di rodeo for di Texas, na Merca, esta Mike Milo, a caba cu su carera despues di a sufri un lesion grave na su lomba. Di ey el a dedica su tempo y experiencia na cria y train cabay. Despues di a perde su trabou na aña 1979, su ex-hefe, Howard Polk a contrat'e pa e biaha pa Mexico y trece su yiu bek pe. E yiu homber, Rafael "Rafo" Polk, tabata biba cu su mama Leta na Mexico, pero a cuminsa biba un bida di delincuente, participando den peleanan di gay, bringando su gay yama "Macho".
Cry Macho ta pasa desde awe caba na The Movies den Renaissance Marketplace na Oranjestad, den Gloria riba Sasakiweg y den Principal na San Nicolas. Subi e website themoviesaruba.com pa check e orarionan di e pelicula na e diferente teatronan.
ORANJESTAD – Cosecha su tiendanan na Oranjestad y San Nicolas lo cera te proximo aviso. Lastimamente e consequencianan economico di COVID-19 a pone cu mester a tuma e decision pa cera e kiosko na cruiseschip terminal den 2020 y awor a tuma e decision conforme practica di ‘good governance’ pa cera e portanan di e tiendanan di Cosecha na Oranjestad y San Nicolas te cu proximo aviso. E prioridadnan di directiva tabata pa personal por cera nan periodo na Cosecha dignamente y claramente pa cera tur cuenta na un manera responsabel.
ORANJESTAD - Lag'e Sosode ta un cancion cu un mensahe hopi positivo. E inspiracion a sali for di frustracion di bida, ora cu nos ta sinti cu tur cos ta bai robes y cu nada no ta na nos favor. Hopi ta perde motivacion y ta laga e negativismo podera di nos pensamentonan y esey ta horta nos paz mental. Manera e titulo mes ta bisa, nos tin cu "Lag'e Sosode" (bida), no preocupa demaciado y forza pa ta den control di tur cos tur ora. Confia cu bo plan perfecto ya ta scirbi y cu nunca esaki no ta exclui sacrificio. Hopi biaha nos tin cu pasa den cosnan menos agradabel pa nos sinja di nan y asina bira mihor ser humanonan.
PUNTA BRABO – Recientemente Costa Linda a celebra su 30 aña di aniversario. Luigi Heredia, General Manager a yama bon bini na hopi bishitante na su resort, riba e occasion. E celebracion a tuma luga na e pool deck den presencia di e.o. Minister di Turismo y Salud, Dangui Oduber, CEO di Aruba Tourism Authority, Ronella Croes y Presidente di Hunta di Costa Linda, Gale Measel y miembronan di hunta.
ORANJESTAD - Den e ultimo 35 añanan, e cuido pa persona cu limitacion intelectual na Aruba a crece y profesionalisa. Como fundacion, Ambiente Feliz a bisa diabierna di ta orguyoso di por a contribui na esaki. E fundacion ta trata di duna oido na e necesidad grandi cu tin den comunidad pa crea mas vivienda y pasa dia pa esnan cu un limitacion mental. E fundacion a bisa tambe cu nan no por realisa esaki sin e sosten di Land Aruba.
ORANJESTAD - Stichting Ambiente Feliz ta celebrando su di 35 aña di existencia den e luna aki. Sigur esaki ta un logro importante cu e fundacion ta desea di comparti cu e comunidad di Aruba. Hopi ta esnan cu conoce e cas geel situa na Santa Cruz, pero tiki sa di su historia, mision y e trabou cu e trahadonan ta realisa tur dia pa esnan cu un limitacion mental. E fundacion a wordo funda na aña 1986 como Stichting Gezinsvervangend Tehuis, pero e reto pa yega na e cas cu actualmente comunidad conoce awe a cuminsa na aña 1971. Na 1971 e fundadora, zuster Philothea Simons, a yega Aruba for di Hulanda cu e proposito pa yuda esnan cu un limitacion mental na Aruba. Algo cu e tabata haci caba na Hulanda. El a uni su mes cu Het Wit Gele Kruis cu e intencion pa yega cerca esnan cu un limitacion mental. E trabou a duna zuster Philothea e posibilidad pa inventarisa e necesidad y haci contacto cu esnan cu tabata tin mester di ayudo.
ORANJESTAD – Na aña 2019, algun siman despues cu a anuncia e Plan Nacional pa atende cu e problematica di cacho na Aruba, a inicia cu e prome concurso di pintamento pa muchanan di scol basico: “Ley di Cacho”. Aña pasa a bini cu un concurso di pinta y kleur pa muchanan di kleuter te cu 3e klas: “Bo Mascota Faborito”. E aña


text:
ORANJESTAD, 02 januari 2021. Segun resumen di awe 30 persona a recupera, a registra un total di 23 caso nobo di Covid-19, di cual 16 ta residente y 5 no residente, cantidad total di testnan ehecuta ayera na e diferente localidadnan entre otro laboratorio di hospital, laboratorionan priva y aeropuerto ta 353 test, 'positivity rate' local riba dia di ayera ta 46%).
Activo tin awe 274 caso, cantidad di fayecido relaciona cu Covid-19 ta keda igual, 49.
Hospital ta informa cu tin un total di 10 persona interna di cual 3 ta den Cuido Intensivo y 7 riba unidad general di covid.
Den e siman cu a transcuri por a tuma nota cu e casonan positivo y e 'positivity rate' ta aumentando den un forma stabil. Esaki ta indica cu plamamento di e virus ta tumando luga riba base regular y no ta descarta cu mirando e cantidad di fiestanan, aglomeracion y celebracion cu a tuma lugar den e dianan cu a pasa Aruba lo por bay mira un aumento drastico den cantidad di casonan.
E recomendacion pa stop e plamamento di e virus ta keda igual. Si bo tin sintoma evita contacto cu tur persona y tuma contacto cu bo dokter di cas pa por haci un test. Evita espacionan y lugarnan cu tin hopi persona (aglomeracion). Mantene distancia di 1.5 meter di distancia di otro persona y den tur espacio interior uza tapa boca. Mantene un bon higiena di man labando esaki regularmento of uza handsanitizer.
Un persona por tin e virus y por ta plamando esaki sin cu e mes tin sintoma ainda of porta su sintomanan ta hopi leve. Esaki te motibo pakiko bo tin pa proteha bo mes y alavez proteha otro persona na tur instante.


text:
Konsehal Daisy Coffie di Frakshon Coffie: Personal den kuido na islanan BES tambe tin derecho riba gratifikashon!
Konsehal Daisy Coffie di Frakshon Coffie:
Personal den kuido na islanan BES tambe tin derecho riba gratifikashon!
Kralendijk, 2 di novèmber 2020 – Djabièrne 30 òktober konsehal Daisy Coffie di Frakshon Coffie a manda un karta ku pregunta pa Kolegio Ehekutivo di Boneiru ku e petishon pa e haña kontesta riba e preguntanan den reunion di Konseho Insular di djamars 3 di novèmber. Den su karta Daisy Coffie ta skirbi ku el a tuma nota di e e trato desigual ku gobièrnu hulandes ta praktiká relashoná ku dunamentu di gratifikashon na personal den kuido na Hulanda. E argumentunan ku ta usa na su konsepto no ta argumentunan obhetivo ku por hustifiká e trato desigual aki. Nos personal di kuido for di momento ku e pandemia a ataká Boneiru su komunidat tambe a traha bou di preshon i no na e ultimo lugá pa motibu di entre otro falta di kapasidat di kuido en general i spesialmente falta di kuido intensivo.
Nivel igual ku di Hulanda
No mas ku algun siman pasá riba insistensia di Kolegio Ehekutivo i en partikular diputado Nina Den Heyer, gobièrnu hulandes a bai di akuerdo pa rekonosé nos personal di kuido ku a sigui nos propio akademia FM Academy riba e mesun nivel ku nan koleganan den kuido na e parti oropeo di Hulanda. En general inspekshon a konstatá ku e nivel di kuido aki na Boneiru a subi te na e nivel di esun Ulandes. I tur esaki grásias na e dedikashon i esfuersonan i hasta sakrifisionan personal di esnan den kuido aki na Boneiru. No mester balotá e inseguridat pa nan salú ku ta eksistí na momentu ku tur dia di nobo e personal mester sali bai trabou koriendo e riesgo ku nan tambe por keda afektá. E preshon aki no ta unu di ser supestimá.
Rekonosementu pa trabou balioso
Pa tal rason Daisy Coffie ta kere ku ta mas ku hustu pa nos personal di kuido tambe risibí e gratifikashon aki komo muestra di rekonosementu di nan trabou balioso den e temporada di krísis aki, ku manera ta konosí ta leu di haña un solushon. Un rekonosementu asina su efekto motivante ta muchu mas grandi ku e efekto demotivante ku aktualmente korektamente e personal ta sinti ku e trato desigual ku nan ta risibí. No ta eksistí un diferensia esensial entre e funshon di un personal den kuido na Hulanda Oropeo i na Hulanda Karibense. Pues konsekuentemente no por, ni mag di eksistí un diferensia den e pago di un gratifikashon.
Pregunta
Den su karta konsehal Daisy Coffie a hasi e siguiente preguntanan na Kolegio Ehekutivo c.q. e diputado enkargá. Kolegio Ehekutivo a tuma nota di e pago di gratifikashon na personal di kuido na Hulanda relashoná ku nan dedikashon ekstraordinario den e temporada di krísis aki okashoná pa Covid-19? Si ta asina, Kolegio Ehekutivo a tuma nota ku e gratifikashon aki lo no konta pa nos profeshonalnan den kuido? Kolegio Ehekutivo ta di akuerdo ku e argumentu(nan) ku a usa pa krea e desigualdat aki? Si Kolegio Ehekutivo no ta di akuerdo ku e argumentunan, Kolegio Ehekutivo den un forma formal a informá gobièrnu hulandes di e posishon di Kolegio Ehekutivo i Kolegio Ehekutivo por pasa e informashon aki pa Konseho Insular? Kolegio Ehekutivo ta na altura di e posishon ku Fundashon Mariadal a tuma den esaki i igualmente e posishon ku e sindikato ku ta representá e gran mayoria di profeshonalnan den kuido a tuma? Si Hulanda mantené su posishon di trato desigual, Kolegio Ehekutivo tin instrumentonan na su disposishon pa atendé ku nos profeshonalnan den kuido pa den un òf otro forma finansieramente nan risibí un gratifikashon?
Raadslid Daisy Coffie van Fractie Coffie:
Zorgmedewerkers op de BES-eilanden hebben ook recht op een bonus!
Kralendijk, 2 november 2020 – Raadslid Daisy Coffie heeft vrijdag 30 oktober een brief met vragen gestuurd naar het Bestuurscollege van Bonaire met het verzoek om deze vragen in de eilandsraadvergadering van dinsdag 3 november te beantwoorden. In haar brief schrijft Daisy Coffie dat ze kennis heeft genomen van de ongelijke behandeling die de Nederlandse regering toepast i.v.m. het toekennen van een bonus aan zorgmedewerkers in Nederland. De argumenten die gebruikt worden zijn volgens Coffie geen objectieve argumenten die deze ongelijke behandeling kunnen rechtvaardigen. Ook onze zorgmedewerkers hebben vanaf het moment dat de pandemie de Bonairiaanse gemeenschap in zijn greep kreeg onder druk gewerkt en niet in de laatste plaats vanwege onder andere het gebrek aan zorgcapaciteit in het algemeen en in het bijzonder gebrek aan intensive care-zorg.
Hetzelfde niveau als in Nederland
Nog maar enkele weken geleden is de Nederlandse regering – na aandringen van het BC en in het bijzonder gedeputeerde Nina den Heyer – ermee akkoord gegaan om onze zorgmedewerkers te erkennen die hun opleiding op onze eigen FM Academy hebben gevolgd, op hetzelfde niveau als hun collega’s in de zorg in het Europese deel van Nederland. De inspectie heeft geconstateerd dat het niveau van zorg op Bonaire opgetrokken is tot hetzelfde niveau als in Nederland. En dit alles dankzij de persoonlijke inzet en inspanning en zelfs offers van het zorgpersoneel hier op Bonaire. De onveiligheid m.b.t. hun gezondheid moet niet onderschat worden op het moment dat deze zorgmedewerkers elke dag weer opnieuw naar hun werk gaan, terwijl ze het risico lopen ook besmet te worden. Deze druk moet zeker niet miskend worden.
Erkenning voor waardevol werk
Om die reden denkt Daisy Coffie dat het niet meer dan billijk is dat ook onze zorgmedewerkers deze bonus ontvangen als blijk van erkenning voor hun waardevolle werk in deze crisistijd, waar zoals bekend nog lang geen oplossing voor is. Het motiverende effect van zo’n erkenning zal vele malen groter zijn dan het demotiverende effect die de zorgmedewerkers momenteel terecht ervaren met de ongelijke behandeling die ze ondergaan. Er bestaat geen essentieel verschil tussen de functie van een zorgmedewerker in Europees Nederland en in Caribisch Nederland. Bijgevolg kan en mag er dus geen verschil bestaan in de uitbetaling van een bonus.
Vragen
In haar brief stelt raadslid Daisy Coffie de volgende vragen aan het Bestuurscollege cq de betreffende gedeputeerde. Heeft het BC kennis genomen van de betaling van een bonus aan zorgmedewerkers in Nederland, i.v.m. hun buitengewone inzet in deze crisistijd veroorzaakt door Covid-19? Als het antwoord bevestigend is, heeft het BC er kennis van genomen dat deze bonus niet geldt voor onze zorgmedewerkers? Is het BC het eens met de argumenten die gebruikt zijn om deze ongelijkheid te creëren? Als het BC het niet eens is met de argumenten, heeft het BC dan op formele wijze de Nederlandse regering op de hoogte gebracht van het standpunt van het BC en kan het BC deze informatie aan de Eilandsraad doen toekomen? Is het BC op de hoogte van het standpunt dat Fundashon Mariadal in deze heeft ingenomen en ook van het standpunt van de vakbond die een grote meerderheid van de zorgmedewerkers vertegenwoordigt? Als Nederland volhardt in haar standpunt van ongelijke behandeling, heeft het BC dan financiële middelen tot haar beschikking om onze zorgmedewerkers tegemoet te komen zodat zij op één of ander manier een bonus kunnen ontvangen?


text:
YAMA 0800 0922 I RAPORTÁ KEHO ENTREGÁ NA KOMPANIANAN DI TELEKOMUNIKASHON PERO KU NO A KEDA ATENDÉ NA SATISFAKSHON DI E KLIENTE
Riba inisiativa di Minister di Tráfiko, Transporte i Planifikashon Urbano
YAMA 0800 0922 I RAPORTÁ KEHO ENTREGÁ NA KOMPANIANAN DI TELEKOMUNIKASHON PERO KU NO A KEDA ATENDÉ NA SATISFAKSHON DI E KLIENTE
Willemstad 19 di Sèptèmber 2021- Klientenan ku a entregá un keho serka un kompania di telekomunikashon pero ku ta sinti ku e keho no a keda atendé na nan satisfakshon, por raportá esaki dor di yama 0800 0922. Bureau Telecommunicatie en Post (BTP) lo kolektá e loke klientenan entregá i lo raportá esaki na Ministerio di Tráfiko, Transporte i Planifikashon Urbano. Banda di por yama 0800 0922 kompletamente grátis di djaluna pa djabièrnè di 8’or di mainta pa 12’or di mèrdia i di 2’or di mèrdia pa 5’or di atardi, por bai riba e website di BTP, esta btnp.org, klek riba e opshon ‘contacts’ i skohe i yena e formulario ‘complaints form’. Esaki ta un inisiativa di Minister di Tráfiko, Transporte i Planifikashon Urbano ku BTP ta aportá na dje, pa asina yuda krea un bista mas real di e eksperensha ku diariamente komunidat tin ku servisio di telefòn i internèt.
Direktor di BTP, Sr. Franklin Sluis, ta splika: “Nos tur ta di akuerdo ku servisio di telefòn i internèt di kalidat i kontinuo ta un nesesidat esensial pa nos funshonamentu. Ta un bèrdat ku klientenan a bin ta eksperenshá desperfektonan den e servisio ku ta keda duná dor di kompanianan riba nos merkado. BTP, di e forma aki, ta fasilitá Minister di Tráfiko, Transporte i Planifikashon Urbano pa tin un bista mas kla di kantidat i karakter di kehonan na kompanianan di telekomunikashon di kua e klientenan no a keda satisfecho ku e forma ku nan keho ta keda atendé pa e kompania di telekomunikashon. Dor di raportá bo keho bo ta yuda mehorá servisio na nos tur komo kliente.”
Klientenen di kompanianan di telekomunikashon ta keda stimulá pa yama 0800 0922 i raportá kéhonan entregá pero ku no a keda atendé na nan satisfakshon. Yamada pa 0800 0922 ta kompletamente grátis. Personal di BTP lo tuma e keho na telefòn durante oranan di ofisina, esta di djaluna pa djabièrnè di 8’or di mainta pa 12’or di mèrdia i di 2’or di mèrdia pa 5’or di atardi. Esnan ku ta deseá por raportá esaki tambe dor di bai riba btnp.org i yena e formalario di claim (complaint form) dor di klek riba ‘contacts’.
E formulario ta fásil pa yena. Bal infatisá ku ora kliente yama 0800 0922 e mester a entregá un keho na e kompania di telekomunikashon. BTP mes no ta bai ta intermedia pa resolve e keho pero ta monitoria esaki i raportá esaki na Minister di Tráfiko, Transporte i Planifikashon Urbano.


text:
Enseñansa, ayudo efectivo y guia ta clave den eliminacion di pobresa y desigualdad
ORANJESTAD – Na final di e sesion mas reciente di brainstorming organisa pa Partido di Pueblo Arubano (AVP), Parlamentario drs. Mervin Wyatt-Ras a sali masha satisfecho cu e participacion y contribucion for di e stakeholders invita. “Esnan presente a duna un bon aporte paso nan a trece nan puntonan dilanti, y si en berdad bo kier elimina pobresa, si bo kier kibra e desigualdad, ta importante pa analisa tur loke nos ta haci. Paso tin hopi cos bon pa combati desigualdad den comunidad, pero mester fortifica nan.”
Tres punto resaltante di e anochi tabata e importancia di por conta cu un bon sistema di enseñansa, pa facilita e caminda cu e persona cu mester di yudansa mester cana pa yega na esaki, eliminando burocracia, y pa duna atencion special na hobennan cu ta bin di famianan den dificultad y di e manera aki kibra e circulo vicioso cu ta pasa di un generacion pa e siguiente. Den e ultimo punto aki, Wyatt-Ras ta considera importante pa enfoca riba informacion y conscientizacion atrabes di role models den comunidad cu hobennan por identifica nan mes cune.
Ta esencial pa tur cabes bini hunto; esey tabata e consenso entrega e diferente instancia cu ta ocupa nan mes cu diferente problematica. “Traha hunto, sincroniza y wak no solamente con gobierno tin pa haci cierto tarea, pero tambe traha riba e parti di sosten di comunidad mes; motiva boluntarismo. Tin tempo dificil, pero hende mester step in y yuda otro. Dor cu den nos comunidad a bira cu tur hende mester traha, te hasta esnan grandi di edad, tin falta di e sostey ey. Nos tin cu wak con por yuda otro.”
Wyatt-Ras ta indica cu tanto den gobierno, como for di Parlamento partido AVP a realisa esey. Ta consulta pueblo pa formula e puntonan di maneho y asina goberna. Varios stakeholder a trece dilanti cu mester wak kico ta biba den pueblo y puntranan con nan ta haya cu bo ta haciendo loke bo a priminti como vision di maneho y esey no ta pasando. E sesionnan aki di informacion caminda a toca diferente topico, por ehempel, cuido medico durante pandemia, tin hopi cos cu professionalnan ta pensa cu ta aporta na un vision. AVP a tuma esey y a bin cu un rapport.
E biaha aki a toca turno na sector social y atrobe lo trece un concljusion dilanti cu por usa mañan como punto di maneho. “Mi ta gradici tur cu a bin, sin importa cu ta un partido politico, sin importa cu a expone nan mes. Nan a bin duna nan contribucion y tanto di e diferente fundacion, pero tambe Departamento di Asunto Social (DAS), Pastor, otro iglesia, etc. Di curazon hopi danki. Nos ta bay pone esaki pa traha na disminui tur desigualdad cu tin den comunidad,” e Parlamentario a finalisa bisando.


text:
Empleo, recuperacion economico y aspectonan social ta e retonan berdadero di nos pais
Segun Arends, mirando e situacion den cual nos ta bibando aden aworaki, e posponemento di tratamento e reunion publico aki, na unda lo a trata presupuesto supletorio 2020 dialuna ultimo, ta contribui na e incertidumbre cu nos ta bibando aden caba. “Nos ta na luna di october y nos no a ni ricibi e najaarsnota – informe di ehecucion di prespuesto di aña 2020 – y mucho menos e prespuesto pa aña 2021,” Parlamentario mr. drs. Richard Arends di fraccion di AVP a bisa durante entrevista. “Nos por wak cu nos hermana isla Corsou si a logra trata su presupuesto 2021 y nos ainda ta pega na presupuesto supletorio 2020.”
No ta desconoci cu gobernacion di Aruba ta bibando momentonan di incertidumbre y duda riba tereno politico. “Ainda no tin movecion pa loke ta trata e posicion di Gobierno di Aruba pa cu Hulanda. For di September no a tende nada mas, excepto cu Corsou lo a yega na un acuerdo y Hulanda ta sigui su rumbo. Parlamento di Aruba lamentablemente no ta wordo informa riba unda nos ta cu e negociacion nan.”
“Nos tur cu ta biba na Aruba ta ripara cu recuperacion economico ta bayendo hopi mas lento cu a wordo premira inicialmente y na momento cu a habri frontera nos tabata sa cu nos lo bay tin retonan di saludbridad publico cu a resulta den un di dos ola di contagio di COVID-19 hopi grandi,” Parlamentario Arends a splica. “Ta desconoci pa nos kico lo ta e maneho si bin un di tres brote di contagio y kico nos a siña di e prome dos brotenan pa por contene e contagio mihor.”
“E recuperacion lento cu Aruba ta experienciando tin retonan enorme pa comercio, actividadnan economico nobo, empresanan mediano y chikito y horeca cu ta esunnan mas afecta den e periodo aki,” Parlamentario Arends a enfatisa. “Tambe e retonan riba mercado labora, cu ta parce di ta e olifanti blanco den sala cu tur hende ta wak, pero niun hende ta papia di dje.” A pesar di e preguntanan hasi por escrito pa e parlamentario, gobierno ta mantene un silencio hermetico pa loke ta trata su maneho riba e parti aki.
Den luna di maart Gobierno a presenta un presupuesto teniendo cuenta cu un worst case scenario cu a resulta den e un deficit di 1.6 biyon florin. “Fraccion di AVP a boga pa e presupuesto wordo presenta den fase y awe nos ta wak cu e presupuesto supletorio ta tene cuenta cu un caida economico di rond di 30% enbes di riba 44% manera pronostica inicialmente.” Fraccion di AVP ta contento di wak cu gobierno a cumpli cu esaki y a presenta un presupuesto supletorio cu pronosticonan financiero hopi mas realistico.
Segun Arends, Aunke cu e caida economico ta menos fuerte, su efecto riba finansa publico, economia, mercado laboral y e aspecto social ta sin precedente. “Ta ser pronostica cu aki cinco aña Aruba lo ta back na cifranan prome cu COVID. Mientras cu Gobierno a presenta un plan pa termino largo cu contribucion di hopi experto, tin un ausencia di maneho riba termino cortico pa empresanan mediano y chikito cu ta e weso di lomba di nos economia. E pregunta clave ta: con e empresanan mediano chikito, e artista, e trahador independiente lo sobrebibi te ora cu nos economia recupera manera cu nos tabata custuma cune na aña 2019.”